Мавлон Умурзоқов: “Сиёсатчи ҳам романтик бўлмоғи керак” – HURRIYAT\nМавлон Умурзоқов: “Сиёсатчи ҳам романтик бўлмоғи керак”\n11 oy oldin Behzod 585\nАдолат ҳақида фикр юрита туриб ёзувчилардан бири уни “дунё устидан ўтгувчи дор”га қиёслаган. Унда юргандан кўра у ҳақда хаёл сурган афзалроқ дейди. Дарҳақиқат, адолатсизликка, ҳақсизликка учраган одам адолат ҳақида ана шундай ўйга бориши табиий. Биз Биринчи Президентнинг собиқ Давлат маслаҳатчиси Мавлон Умурзоқов билан унинг ҳаёт йўллари ҳақида суҳбатлашар эканмиз, туҳмат ва фитнанинг, ноҳақлик ва иғвонинг йўли барибир боши берк кўчада эканлигига амин бўлдик. Марҳамат, сизни суҳбатдошимиз билан юзма-юз қолдирамиз.\nВатаннинг “олтин хазина”си\nСиёсатчига қарши ишлаган фитна ва туҳмат “машина”си…\nДавлат маслаҳатчисидан сиёсий маҳбусгача…\nСобиқ Давлат маслаҳатчисининг топилмаган тиллалари…\nХалқ шоиридан ечиб олинган тақинчоқлар….\n— Мавлон ака, мана Ватанимиз Мустақил бўлганига 29 йил тўлди. Бу ўз-ўзидан бўлмаган, албатта. Мустақиллик қабул қилинган паллаларда сиз давлат маҳкамасида нуфузли лавозимда ишлагансиз. Янги давлат барпо этишнинг ўзи бўлмаган бўлса керак?\n— Мустақиллик афсонавий тортиқ сифатида осмондан тушмаган. Аслини олганда собиқ СССР деб аталмиш империя 1970 йиллар охири 1980 йиллар бошида сиёсий, иқтисодий, маънавий жиҳатдан инқирозга юз тута бошлаган эди. Ўша йиллардаги турғунлик нафақат иқтисодда, балки мафкурада, одамлар орасидаги муносабатда кўринарди. Элига ва ватанига эмас, ўз бошлиғига садоқати боис танланган кадрларнинг хато ва камчиликлари урчиган ва бунинг оқибатида КПСС деган “машина” юришдан чарчаган эди. Шунинг баробарида унга тобе мамлакатлар ва аҳолининг ҳам сабр косаси тўлган бир палла эди.\n“Қайта қуриш” дегани билан унинг аниқ бир стратегияси йўқ, ошкоралик деб жуда кўп корхона ва ташкилотларни тартибдан чиқариб юборган Москванинг бошқарув қобилияти аллақачон кома ҳолатига келаётганлиги аниқ бўлиб қолди. Буларнинг ҳаммаси СССРнинг парчаланишига ва мустақилликка эришишга қулай вазият яратган эди. Натижада мамлакатимиз собиқ Иттифоқ республикалари орасида биринчи бўлиб, ўз мустақиллигини эълон қилди ва 1991 йил 1 сентябрь — Мустақиллик куни деб эълон қилинди. Бу албатта, жуда қувончли тарихий ҳодиса. Бироқ ана шу лаҳзадан бошлаб бизнинг, айниқса, давлат тепасида турган ҳар бир мутасаддиларнинг елкасига жуда катта масъулият юкланди.\nБиз бу даврда кабинетда ўтириб ишламаганмиз, халқ орасига кириб борганмиз. Бу пайтда қўйилган илк масала “Пахта иши” масаласида ноҳақ қамалганларни озод қилиш масаласи бўлди.\n1991 йилнинг декабрь ойида Наманган воқеалари содир этилди. Буни кўпчилик яхши эсласа керак. Тоҳир Йўлдошев деган кимса оломонни тўплаб, улар номидан Ислом Каримов олдига Ўзбекистонни Ислом жумҳурияти деб эълон қилиш, диний сиёсат асосида давлатни бошқариш каби ўнлаб талабларни қўйди. Ўша куни аэропортда И.Каримовни кузатар эканмиз, Исмоил Жўрабеков ва мен тинчлик ўрнатилгунча бир муддат Наманганда қолишимиз ҳақида топшириқ олдик. Бу бир муддат бир ярим ойдан ошишини ўшанда икковимиз ҳам билмаган эдик. Бу вақт мобайнида мактаб, коллеж, институт ёшлари билан учрашувлар қилиб, вазиятни тўғри баҳоловчилар сонининг ошишига эришдик. Тоҳир Йўлдошев ва Жума Намангоний эса ўз ҳаракатининг келажагини билгач, хорижга қочиб кетишди. Борингки, Ўш, Фарғона, Бўка воқеаларининг ҳар бири биздан оқилона иш олиб боришни талаб қиларди. Мамлакат ҳаётидаги энг оғир, энг қалтис, энг тарихий паллаларда ишлаб, элимизга хизматимиз сингиганидан ғурурланиб кетамиз.\n— Мамлакатимиз ривожига ҳисса қўшган сиёсатчи, иқтисодчи олим сифатида бугунги ижтимоий, иқтисодий жараёнларни қандай баҳолайсиз?\n— Бугун одамзотнинг бошига тушган бу синовли дамлардан чиқиш учун ҳар бир мамлакат ўзича йўл тутмоқда. Аҳолининг ижтимоий ёрдамга муҳтож қатламига алоҳида эътибор қаратилаётгани таҳсинга сазовор. Ватанпарвар, фидойи ва ислоҳотчи Президентимиз Шавкат Мирзиёев пандемия шароитида халқимизнинг манфаатларини ўйлаб, қатор фармон ва қарорларга имзо чекдики, буни қувонч билан эътироф этаман. Кези келганда айтай, шундай оғир ва синовли кунларда халқимизнинг ёрдамга муҳтож қатламига ажратилган маблағлар айрим ноинсоф мулозимлар томонидан талон-торож қилинди. Шу юртнинг бир фуқароси сифатида бу хилдаги муносабатдан юрагим қаттиқ оғриди.\nИжтимоий-иқтисодий тизим билан боғлиқ улуғвор мақсадлар сари дадил қадам ташланяпти, лекин уларнинг тўла-тўкис амалга ошиши енгил кечаётгани йўқ. Бошқарув тизимида фаолият олиб бораётган айрим мулозимларнинг нўноқлиги эса, бугунги тезкор ва глобаллашув жараёнларига мослаша олмаётгани, коррупция ботқоғидан қутула олмаётгани, фидойилик ва ватанпарварлик туйғуларидан йироқлиги мамлакатда бошланган жиддий ислоҳотларни қийинлаштирмоқда. Юртда бошланган янгича ёндашув бу хилдаги мулозимларга муросасизлик қилиб, зудлик билан улардан воз кечиш кераклигини кўрсатмоқда. Чунки, Президент Шавкат Мирзиёев илгари сураётган «Халқ давлат идораларига эмас, давлат идоралари халққа хизмат қилиши керак», «Фуқаролар эмас, ҳужжатлар ҳаракатланади», «Одамлар эртага эмас, узоқ келажакда эмас, бугун яхши яшашни истайди», деган мутлақо янгича тамойиллари одамлар қалбида умид ва ишонч туйғуларини уйғотди.\nШавкат Мирзиёев даври халқимиз ҳаётида уйғониш ва ислоҳотлар даври бўлиб тарих саҳифаларига кириши учун бошланган кенг кўламли ислоҳотлар ўзининг самарасини бериши керак. Салмоқли ва халқимиз кутаётган фаровон ҳаётни барпо этиш хоҳлаймизми, йўқми, барибир етук кадрлар фаолияти билан бевосита боғлиқ. Вақт ва умр эса кутиб турмайди. Шиддат билан ўтиб бормоқда. Шундай бўлгач, фидойи, жасоратли, ватан ва халқимиз манфаатларини ўйлайдиган одамларнинг масъул лавозимларда фаолият олиб боришларига барчамиз бирдек ҳаракат қилишимиз бугунги муҳим вазифамизга айланмоғи лозим. Тарихдан маълум, доно подшоҳларнинг ёнида донишманд вазирлар, билимдон алломалар, юксак иқтидор эгалари қанот бўлган. Ахир Ҳусайн Бойқарога ҳазрат Навоийни қанчалик ёмонлашмасин, энг мураккаб вазиятда султон Навоийга суянган. Салжуқий ҳукмдорларга қирқ йил бош вазирлик мақомида фаолият олиб борган доно вазир Низомулмулк ақлли ва донишмандлиги туфайли мамлакатнинг ишонч тоғига айланган. Демак, ноёб истеъдод эгалари Ватаннинг “Олтин хазина»си сифатида ислоҳотчи ва толмас Президентнинг ёнида бўлишлари бошқарувда адолат ва ҳақиқатнинг қарор топишини таъминлайди, деб ўйлайман. Ана ўшанда мамлакат гуллаб, яшнайди. Ана ўшанда одамларимиз иш излаб, турли мамлакатларда сарсону саргардон кезмайдилар.\n— Давлат бошқаруви тизимида ишлаган даврингиз катта бир тарих, албатта. Лекин бу кўпчилик учун қизиқ эканлиги аён. Айтинг-чи, бу тизимга ишга келишингизга нималар сабаб бўлган, катта лавозимда ишлашдан, сиёсат “ўйинлари”дан қўрқмаганмисиз?\n— Ҳар бир одамнинг келажагига, унинг шаклланишига оилавий муҳит, тасодифий учрашувлар ёки ҳодисалар сабаб бўлади. Бу жараён четдан қараганда табиий ҳолдай кўринади. Менинг иқтисодчи бўлишимга пахта терими пайтида уйимизда икки ой яшаган Тошкент Давлат халқ хўжалиги институтининг беш нафар талаба — ҳашарчилари сабаб бўлган эди. Уларнинг одоби, камтарлиги ва ўзаро муносабатларига ҳавас қилганман. Мана шу ҳавас мени Тошкент Давлат халқ хўжалиги институтига етаклаб келган. 1970 йилда институтни имтиёзли диплом билан тамомлаганимдан сўнг мени ректоримиз М.Қориев ташаббуси билан институтда олиб қолишди. Кейинроқ Москва Давлат молия институтига иш ўрганувчи — тадқиқотчи бўлиб бордим ҳамда у ерда аспирантурага қабул қилиндим.\nҲа, умр оқар дарё деганлари рост экан, кўз очиб юмгунча ўтиб кетди. У ерда асосий вақтим Ленин номидаги ўша машҳур кутубхонада кечарди. Ҳафтада икки кун талабаларга амалиётдан машғулот ўтардим. Ҳар байрамда Қизил майдонга пиёда йўлга тушардик. Москвада диссертациямни ҳимоя қилгандан кейин Тошкентга қайтиб яна институтда дарс бера бошладим. Институт ўқитувчилари ёшларга маърузалар ўқиш учун вилоятларга чиқардик. Бу гуруҳларга ўша вақтлар Ўзбекистон Компартияси Марказий қўмитаси ва Комсомол ташкилоти масъул ходимлари раҳбарлик қилган. Ана шундай сафарлардан сўнг мени Комсомолнинг марказий қўмитасига ишга таклиф қилишди. У ерда озроқ ишлаб, сиёсат ҳавосида озми-кўпми тобланишга тўғри келди.\n1985 йилда мени Марказқўмга чақириб, Ишлар бошқармасининг молия сектори мудирлигига ишга таклиф этишди. Шу сабаб, Москва — КПСС Марказий комитетига суҳбатга бордим. КПСС МК аппаратининг Ўзбекистон бўйича куратори Н.Гирько, ишлар бошқарувчиси Е.Кругина, Марказқўм котиблари Бирюкова ва Долгихларнинг суҳбатидан ўтгачгина ушбу лавозимга тайинланганман.\n— Энди сир бўлмаса керак, ўша даврдаги “Марказқўм”да сиз ишлаган сектор қандай вазифани бажарган?\n— Бу сектор асосан партиянинг бюджети билан шуғулланган. Ўша йиллар Ўзбекистонда партиянинг молиявий аҳволи кўпгина бошқа иттифоқдош республикаларга қараганда анча яхши бўлган. Республикадан то энг қуйи бўғинларгача ходимларнинг сони, маошларигача “Марказ”дан белгиланарди. Ҳатто партия қўмиталари котибларига бириктирилган автомашиналарнинг бир йилда қанча километр юриши, қачон шиналари алмашиши муддати ва тартиблари ҳам КПСС Марказий Комитети томонидан тасдиқланарди. Бу эса “Марказ”нинг қуйи бўғинларига ишончсизлигидан далолат берарди. Ўз навбатида партия ходимлари орасида норозилик кайфиятининг туғилишига сабаб бўлган.\n— Кадрлар сиёсати қандай олиб борилган. Ўша пайтда мамлакат қай даражада ўзининг етук ва салоҳиятли кадрларига эга эди?\n— Айтишим керакки, совет давридаги кадрлар сиёсатини юз фоиз қоралаб бўлмайди. Кадрларни танлашда асосан Республика, вилоят, шаҳар ва туман даражасида кадрлар захираси ҳужжатларига асосланарди. Вилоят раҳбарлари ва муовинлари “Москва тасдиғи”дан ўтиши шарт эди ва шу боисдан раҳбар деганлари Москванинг кўнглини овлаш билан банд бўлган. Рус тилини билмаган, ташаббускор илмий кадрларнинг раҳбарлик лавозимига ўтиши ўта мураккаб ҳол эди. Айниқса, Шароф Рашидов ўлимидан сўнг кадрлар сиёсати бутунлай “Марказ” қўлига ўтган. Ўзбекистон Республикаси Компартияси марказқўмининг олти нафар котибидан уч нафари рус миллатига мансуб бўлган. Тез-тез “Марказ”дан “десантчи” — раҳбарлар ташланарди. Бундан кўзланган мақсад аён — Ўзбекистонда “тартиб ўрнатиш”, шиори остида ўзбек халқининг ғурурини синдириш, ўзларига янада кучлироқ тобе қилиш, элни эл билмас оломонга айлантириш эди.\n— Маълумки, сиз ишлаган даврларда юқори лавозимларга кураш зимдан давом этган. Манфаатлар, лавозимлар тўқнашуви оралаб тўғри кадр танлай билиш жуда мураккаб кечган бўлса керак?\n— Албатта. Бу ерда икки хил манфаатлар тўқнашуви юз берган: юрт, мамлакат манфаати учун ва ўз уруғ-аймоғи-ю ошна-оғайниси учун хизмат қилгувчилар манфаатлари. Бўш эмас, муносиб ўринга муносиб кадрларни танлаш ва тайинлаш аждаҳо оғзидан олов келтиришдай хатарли эди. Чунки тепангизда ҳар қандай фитна сизга қарши қилич қайраб турганлигини ҳис қилиб туриш мумкин эди у пайтларда.\nЎша пайтда Ўзбекистон телерадиокомпанияси раиси ўринбосари лавозимига И.Каримовнинг таклифи билан юртимиздаги истеъдодли журналистлардан бирининг номзодини тайинлаш тўғрисида фармойиш тайёрлаш буюрилди. Эртаси куни ушбу фармойиш лойиҳасини тайёрлаб олиб кирсам, собиқ президент бу масалага кейинроқ қайтамиз, деб бу ишни орқага сурди. Худди шунингдек, Бош вазир ўринбосари лавозимига Тошкент шаҳридаги туман ҳокимларидан бирининг номзодини тавсия қилган эдик. Президент розилик берди, бироқ бир кун ўтиб бу масала ҳам тўхтаб қолди. Бу ҳам ўша атрофдаги фитначиларнинг, ошна-оғайнибозларнинг иши бўлган. Улар иложи борича ҳалол, малакали кадрлар устидан турли иғво ва фитналарни уюштириб, имкони борича улардан тезроқ қутулишга бел боғлаган эдилар. Нафақат мен, балки халқ ва миллат тараққиёти йўлида астойдил меҳнат қилиб, Президентнинг назарига тушган ҳар қандай одам саройдаги бир уюм фитначиларнинг бош душманига айланган.\n— Ўша йилларда кадр танлашда маълум бир меъёрларга амал қилинганми?\n— Мустақиллик эълон қилингандан сўнг, кадрлар борасида “Марказ тасдиғи” каби сарқитлар ва иш услубларига барҳам берилди. Янгича тузум ва унинг тузилмасида сезиларли ўзгаришлар қилиш учун янгича руҳ ва янгича куч билан ишлайдиган кадрларни топиш устида иш олиб борилди. Айтганимдай, кадрларни топиш, танлаш, уларни муносиб ўринларга қўйиш жуда қалтис ва оғриқли масалалардан бири эди.\nЧунончи, маҳаллийчилик, ошна-оғайнигарчилик ўша йиллар кадрлар сиёсати кун тартибидаги асосий масала бўлган. Ўшанда бунга барҳам беришнинг янги усулини ўйлаб топдик. Унга кўра мамлакат марказий органларида қўмиталардан тортиб, вазирликларгача ҳамма вилоятлардан вакиллар бўлиши, яъни маълум квотага бўйсуниш керак эди. Квота ўша вилоят аҳолиси мамлакат аҳолисининг неча фоизини ташкил этишига қараб белгиланарди. Кадр танлашнинг ушбу усули анча-мунча муваффақиятли кечган эди.\nПрезидент девонида ишлаб юрганимда ва ҳозир ҳам раҳбар атрофида майда гаплар айланиши мени кўп ўйга толдиради. Менимча, бизда шахсга сиғиниш эмас, мансабга сиғиниш унсурлари ҳар доим устунлик қилмоқда. Ҳар бир даврда ҳам шикоятчилар бўлган. Хўш, улар нимадан пайдо бўлади: албатта, ўзи дуч келган муаммонинг қуйи ҳокимиятларда адолатли ҳал этилмаганидан. Чунки ҳар қандай шикоят замирида озми-кўпми адолат истаги ётади. Қаердаки адолат бўлмаса, ўша фуқаро раҳбар эшигидан норози бўлиб чиқади. Натижада давлат сиёсатига нисбатан ишончсизлик пайдо бўлади.\nШунингдек, ҳар бир раҳбар ўз соҳасини, ўз касбини романтик даражада яхши кўриши керак. Менимча, ҳатто сиёсатчи ҳам романтикага мойил бўлмоғи керак. Буюк санъаткор Растраповичнинг буюклиги нимада эди? Унинг буюклиги “Туғилганидан ўлимига қадар унинг учун фақатгина мусиқа борлигидадир”. Раҳбар учун ҳам унинг креслоси эмас, иши мазмунга айланмоғи керак.\nЯна қайтариб айтаманки, кадрлар сиёсатида ҳалоллик ва адолат бош мезондир. Баъзан оммавий ахборот воситалари орқали фалон ҳоким фалонча минг доллар олибди, ёки писмадон ҳоким ўз вилоятидаги бир оиланинг уйини ўзи бош бўлиб буздириб ташлабди, деганга ўхшаш хабарларни ўқиб қоламан. Мана шу ва шу каби ҳолатлар боис, аллақандай калтабин раҳбарларнинг эгри сиёсати билан ҳукумат ҳам, давлат ҳам уятга қолади, юзи шувут бўлади.\n— Ўтган йиллар давомида сиёсатчилардан кимларнинг шахси ва амалидаги уйғунликни қадрлайсиз? Сизнингча Ўзбекистон ўзининг профессионал сиёсатчиларига эгами?\n— Аввало, мен Шароф Рашидов шахсига ва фаолиятига чексиз эҳтиром билан қарайман. Шароф Рашидов республикамизни чорак аср оқилона бошқарган давлат арбоби эди. У кишининг меҳридан, ғамхўрлигидан баҳраманд бўлган одамлар жуда кўплаб топилади. Шароф Рашидов давлатни бошқарган йиллар мамлакатнинг гуллаган даври эди. Ўша даврда республика иқтисодиётини ҳар томонлама ривожлантириш ўз-ўзидан амалга ошмаган. Унинг замирида катта курашлар, собиқ “Марказ”нинг корчалонлари билан тил топишишлар, ҳатто бир тонна цемент олиш учун уларнинг розилигини олиш осон кечмаган. Мамлакат халқ хўжалиги тармоқларининг ҳар бири бевосита у кишининг раҳбарлигида ривожланган. Энди у кишининг номи қораланишлари-ю уни оқлаш учун қилинган ҳаракатларни айтай десам, бунинг ўзи алоҳида бир мавзу.\nШунингдек, яна бир иқтидорли, талабчан сиёсатчи бу Исмоил Ҳакимович Жўрабеков, мен уни 1985 йилдан буён биламан. Бу одам билан иш юзасидан республикамизнинг вилоят, туман, колхоз ва совхозларигача айланиб чиққанман. Ҳокимлар, колхоз, ҳатто бригада бошлиқларининг исмигача биларди. Халқ ҳаётига сингиб кетмаган одам бундай яқинликни ҳис қилмасди, албатта. Умрини, жўшқин фаолияти ва салоҳиятини, қишлоқ ва сув хўжалигини ривожлантиришга бағишлади. У мамлакатимизнинг ҳар бир қарич ерини қадамма-қадам айланиб чиққан. Бош вазир ўринбосари, Президентнинг Давлат маслаҳатчиси лавозимларида туриб ҳам оддий халқнинг “ўз одами”га айланиб кетган эди. Унинг қатъий иродаси, сиёсий босиқлиги сабаб мамлакатимиз жуда кўп таҳликали вазиятлардан эсон-омон ўтган. Бу каби кадрлар кам эмасди. Б.Раҳимов, Н.Худойбердиев, М.Мусохонов, О.Салимов, О.Содиқов, А.Тўраев, С.Сирожиддинов каби юзлаб кадрлар эл олқишига сазовор бўлганлар. Мен бу тарихий шахсларни ҳамда бугун мамлакатимизда муҳим ислоҳотларни ўтказаётган Шавкат Миромонович Мирзиёевни ҳақли равишда юртнинг асл фарзандлари ва оқил сиёсатчилари деб биламан.\n— Русларда бир машҳур мақол бор: “Век живи, век учись” дейишади. Ўзимизда эса бундан ҳам кучли гап бор: “Бешикдан то қабргача илм изла”. Шундай экан, ҳукумат таркибида ишлаган йилларингизни бугун ўзингиз қандай баҳолайсиз?\n— Ҳар қандай одам ўзи қилган ишларидан кўнглим тўлди, қотириб бажардим, деган фикрлардан узоқ бўлмоғи керак. Шу ишни сенинг ўрнингда бошқа одам бажарганида балки ундан ҳам яхшироқ натижага эришган бўлармиди…\nЭнди ўзим бажарган ишларга келадиган бўлсам, улардан кўнглим тўқ бўлганидан тўлмаган ҳоллар кўп бўлган. Нега, деб сўрарсиз? Қон-қонимизга сингиб кетган одат бор: бир-биримизга тўғри сўзни айта олмаймиз, юз-хотир қиламиз, андишага бериламиз. Баъзан эса қўрқув виждонимиз устидан ҳам ғолиб келади. Аксар ҳолларда раҳбарлар танқид қилган одамнинг фикрини ўрганиб, хулоса чиқариш ўрнига улардан қасд олиш пайига тушадилар. Шундай экан, ҳуқуқий давлат қуриш йўлидан бораётган мамлакатда фуқароларнинг шахсий фикри қаерда қолади?!\n— Мамлакат ва миллат тақдири учун тиним билмай ишлаб, яна номингизга “доғ” тушиб, туҳмат билан ишдан четлатилиш бу чидаш оғир бўлган азобли ҳолат, албатта. Ишдан четлатилганингизда эҳтимол, адолатли бўлишга адолатнинг, ҳақиқатни айтишга ҳақиқатнинг қурби етмаган бўлиши мумкин. Бугун ҳаммасини очиқласа бўлар, чунки Олий Суд Сизнинг айбсиз эканлигингизни исботлади. Айтинг-чи, агар мумкин бўлса, ўшанда нима бўлган эди?\n— Албатта бу азобли, қайғули ҳол, менинг раҳбарлигимда ишлаётган масъул ходимнинг ўз бошлиғи устидан шикоят ёзиши кечириб бўлмас ҳолат эди. Бироқ бу шикоятнинг, тўғрироғи, фитнанинг ташкилотчилари бошқалар бўлган. Бу хатда гўёки менинг маҳаллийчиликка, ошна-оғайнигарчиликка берилганим битилган эди. Оддий референтликдан бир йил ичида ўринбосарликкача кўтарилган кимсага “устоз”ини сотиш эвазига катта амалларни ваъда беришган. Бироқ ниятлари амалга ошгач, фитна ташкилотчилари уни кераксиз буюмдай четга улоқтиришган.\nШундан сўнг ўз вазифамдан озод этилиб, Сирдарё вилоят ҳокимига ўринбосар этиб тайинландим. Бироқ бу билан фитначилар тинчимади. Гўёки собиқ давлат маслаҳатчиси келгусида давлат раҳбари вазифасини эгаллашга интилмоқда, деган уйдирмаларни тарқатаверишган. Ана шу сабаб менинг ишимни маҳкамага тортишга кўрсатма берилган. Суд ҳукмида эса ҳатто чет элдан совға сифатида олиб келинган ва қиймати 50 долларга баҳоланган икки килограмм конфет ҳам пора сифатида кўрсатилган эди.(Орадан 22 йил ўтиб ушбу ҳукм Олий судда қайта кўрилганида бу айблов тарозига қўйишга ҳам ярамади). Жиноий далиллар етарли бўлмагани сабабли янги, турли хил қабиҳликларни ўйлаб топишарди. Катта бойлик орттирган бўлиши мумкин деган тахмин билан Боёвут туманида яшовчи ака-укаларим ва қариндошларимнинг уйлари ҳам тинтув қилинди. Олтин бор жойда чириллаб овоз чиқарадиган ускуна билан бойлик ахтаришди. Ускуна ҳар чириллаб овоз чиққанида хурсанд бўлиб қарашса, афсуски, у олтин эмас, тупроқ остида қолиб кетган консерва қутиси ёки занглаган темир бўлаклари бўлиб чиққан экан.\n— Ахир, ўша пайтда Олий Мажлис депутати бўлгансиз-ку. Наҳотки Қонунчилик палатаси ўз депутатини ҳимоя қила олмаган бўлса?\n— Айнан шундай. Олий Мажлис депутати, қолаверса, ҳукумат таркибидаги сиёсатчи эдим. Бироқ ҳамманинг тилига қулф осилган эди. 1994 йил 4 августда жиноий жавобгарликка тортилдим ва ҳибсга олиндим. На Олий Мажлис, на Халқ демократик партияси ўз аъзосининг тақдири билан қизиққани йўқ. Биласизми, сен Адолат деб тикиладиган ҳукуматнинг ўзи бошингга уюм-уюм иғвони ағдариб ўтирса, чидаб бўлмас эди бунга. Ҳукм ўқилиб, қамоқхонага жўнатилганимдан сўнг ҳам кузатув ва босимлар мунтазам давом этаверди. Бир зонага юборишади, бироз вақт ўтгандан кейин турмалар бошқармасидан кўрсатма келади: “Фалон сайлов яқинлашмоқда. Бу зонада контингент жуда кўп, “Фалончиев” сайловга ёмон таъсир кўрсатиши мумкин”. Шундан сўнг мени яна бошқа зонага кўчиришади. Қизиқ, турмада ўтириб, махбус ҳолимда сайловларга қандай қилиб “ёмон таъсир” ўтказишим мумкин эди? Кўряпсизми, қанчалар аянчли, тутуруқсиз ва кулгули бўлган бу хатти-ҳаракатлар. Амнистия вақти яқинлашганда эса арзимаган хатоларни топишарди, мақсад — амнистияга илинтирмаслик бўлган.\nБиринчи президент Ислом Каримовга хат ёзганимдан сўнг, унинг фармойиши билан 1996 йил 9 августда мен озод этилдим. Бироқ Тошкентга — оилам бағрига эмас, Сирдарёга — укаларим яшаётган қишлоққа боришим керак экан. Қишлоқда уй-жойим йўқ, шунга қарамасдан, уйсиз қишлоққа рўйхатга олинган эдим. Нима учундир, ўз жонажон уйимдан рўйхатдан ўчирилган бўлганман. Узоқ йиллар қўлимга паспортим ҳам берилгани йўқ. Фақат 2015 йил, 21 октябрда Тошкентга — ўз уйимга рўйхатга олиндим.\n— Бу каби даҳшат ўпқонларига ҳар куни минг марта йиқилиб, унинг оғриқларини енгиб яшаш нозиктаъб шоирамиз Ҳалима Худойбердиевага ҳам осон бўлмаган бўлса керак?\n— Ҳалима опангиз ўзининг охирги китобларидан бирини “Осойишта шам” деб атади ва ўша китобдаги бир туркум шеърлар “Даҳшатли ёз” деб номланган. Бу бежизга эмасди, албатта. Чунки ўша ёз кунларида менинг, оиламизнинг, қариндош-уруғларимнинг бошига ҳаётимиздаги энг аянчли кунлар тушган эди. Ҳалиманинг ўзи ўша кунларни шундай изоҳлаган эди: “Нега даҳшатли ёз?.. Негаки ўша ёзда оиламизнинг қаҳратон совуқларидан баттар кунлари бошланган эди… Биз ёзда гоҳ изғириндан, совуқ нигоҳлар, совуқ хабарлардан музлаганмиз, гоҳ туҳмат қозонларида қоврилганмиз. Умр йўлдошим — болаларимнинг отаси қамоқда, болаларим азобда, рўзғорим паришон… Ўзим қамоқ эшикларида…”\nҲалимани, ўғилларимни, қариндош-уруғларим ва яқин дўстларимизни доимий равишда суриштируву сўроқларга чақириб туришди. Уйни тинтув қилиб, оиламиз аъзоларига тегишли кийим-кечак, мол-мулк борми — ҳаммасини хатлов қилиб олиб кетишган. Ҳатто турмуш ўртоғимнинг тақинчоқларигача ечиб олишган. Яшаётган уйимиз хусусийлаштирилганига қарамасдан мусодара қилинган. Ушбу зулм ортидан икки фарзандимиз ҳам жиноий жавобгарликка тортилди. Улар ҳам “судланган” деган тамғани олиши керак бўлган, шекилли. Кўп ўтмай эса иккинчи ўғлим вафот этди. Бундай воқеалардан сўнг Ҳалима опангизнинг юрагидан ўтган ҳаддан ташқари қайғули онларни Сиз бир ижодкор, қолаверса она сифатида ҳис қилсангиз керак. Қамоқдан чиққандан сўнг Ҳалима опангиз ҳам, мен ҳам турли чекловлар ва кузатувлардан фориғ бўлмадик. Радио, телевидение, матбуот ва нашриётлар эшикларида биз учун катта қулфлар осиғлик турарди.\nШу ўринда яна бир воқеани гапириб берсам… 2011 йилда Ҳалима туғилиб ўсган Боёвутнинг “Тараққиёт” фермер хўжалигида учрашув уюштирилади. Унда Ҳалима билан бирга Азим Суюн, Умрзоқ Ўлжабоев, Қозоқбой Йўлдошев каби шоир ва олимлар иштирок этишган. Ўша учрашувдан эсдалик сифатида олинган фотосурат музей деворига илиб қўйилган экан. Ўша биргина фотосуратни деб мактаб директори суриштирув ва сўроққа тортилган. Мен тўла оқланганимдан сўнггина суратни қайтариб жойига қўйишган. Бу оғир дамлар кайфияти шоиранинг шеърларига кўчганди:\nКеча ҳаётга тож биз кўпларимиз,\nБугун шу ҳаётнинг мағлубларимиз…\nКеча оят мисол кўзга суртилган\nБугун ўқилмади… мактубларимиз.\n— Ўшанда Сиз каби жуда кўплаб миллат ойдинларининг боши турли туҳматлар остида қолган. Бунга туҳматчи ва фитнакорлар сабаб бўлган экан-да…\n— Мен каби неча ўнлаб ўз ишини севиб ишлайдиган одамларга қилинган иғво ва фитналар сабаб кадрлар сиёсати оғир аҳволга тушиб қолган эди. Адолатли, тўғрисўз ва ташаббускор кадрлар ё юртдан бадарға қилинди ёки қамалди. Ҳатто ўзининг илми билан бутун Ислом дунёсида донг таратган шайх Муҳаммад Содиқ Муҳаммад Юсуф ҳам маълум йиллар юртимизни тарк этишга мажбур бўлган эди. Айтишади-ку: “Агар подшо донишманд бўлса ҳам унинг атрофини жоҳил ва нодонлар эгалласа, подшонинг донолигига путур етади”. Энг афсусланарлиси, давлатчилик ва бошқарув бор экан, унинг атрофида ҳар доим фитначи ва иғвогарлар бўлган. Бу фисқу фасодларга алданмаган ҳукмдорларгина адолатли жамият барпо эта олганлар. Шундай экан, бугун мамлакатда адолатли тизимни тўлиқ амалга ошириш нафақат Президентнинг, балки барчамизнинг вазифамизга айланмоғи керак. Муҳтарам Президентимиз Шавкат Мирзиёевнинг “Халқимиз эртага эмас, узоқ келажакда эмас, балки бугун бахтли яшаши керак” деган улуғ нияти тўла-тўкис ҳаётга кўчмоғи лозим.\nАхир 2018 йилда мен билан бирга мен каби минглаб ноҳақ жабрланганлар, қораланганлар оқланди-ку! Оила аъзоларинг, қариндош-уруғларинг олдида юзинг ёруғ бўлишдан ҳам улуғ неъмат борми? Эл олдида-чи? Мана менинг муҳтарам Президентимиз Шавкат Миромонович олиб бораётган сиёсатга меҳрим ва хайрихоҳликларим нимадан?! Тўғриси, бу каби сиёсий донишмандлик қошида ҳайратланмай бўладими, ахир!\n— Миллат тақдири ҳақида ўйлаганингизда нималар ҳақида хаёлга бериласиз? Халқни рози қилиш учун сизнингча қандай ишлаш ва қандай яшаш керак?\n— Менимча, муаммолардан бири бу — фуқароларни қабул қилиш масаласидир. Чунки раҳбарлар билан халқ орасида масофанинг катталиги, улар орасидаги жар мана шу муаммодан келиб чиқади. Танишларимдан бири ўз шахсий иши бўйича мутасадди раҳбарларга 300 мартадан ортиқ хат ёзганини айтади. Наҳотки, 300 та хатдан бирортасига жавоб ололмаса? Аксарият раҳбарлар аҳолини қабул қилишдан қочадилар. Хўш, нега? Мана юқори ташкилотлар билан боғлиқ юзлаб саволлар жавобсиз қолиб кетмоқда. Американинг собиқ президентларидан Рузвельт ҳафтада икки марта журналистлар, спортчилар ва ноширлар билан суҳбат ўтказган экан. Ахир халқнинг дарду ташвишларини кўтариб юрадиган одамлар ўшалар-да.\nҲикоя қилинишича, президент Рузвельт онаси вафот этган журналистни якшанба куни кечки овқатга таклиф қилган экан. Ёхуд бошқа сафар журналист кечикаётганлиги боис, поездни маълум муддат тўхтатиб турган экан. Айтмоқчиманки, биз халқнинг дилидагини билишимиз учун, аввало уларга яқин бўлишимиз керак.\n— Айни пайтда нималар устида иш олиб бораяпсиз?\n— Мен иқтисодчиман. Партия ишига ўтиш учун Москвага борганимда илмий раҳбарим, профессор Ю.Ратмировнинг уйида бўлганимда, “Сени илм билан шуғулланасан деб умид қилган эдим. Сиёсатга бекор аралашибсан” деб мени майин койиган эдилар. Бу аслида менинг нотўғри танлаган йўлиммиди ёки тақдирнинг ёзғити, ҳалигача англай олмайман. Бироқ сиёсат ўз саройидан ҳайдагани билан илм уммони мени ҳеч вақт ўзидан улоқтирмади. Ишдан четлатилганимдан сўнг Москвада докторлик диссертациямни ёқлаб келдим.\nҲозир эса иккита — шеър ва мақолалар китобим нашрдан чиқди. Шунингдек, яна иккита китоб устида иш олиб боряпман. Бу — биографик очерклар ва Ҳалима опангиз ҳақидаги хатлар ва фикрлардан иборат китобдир. Худо хоҳласа, булар ўқувчиларга асл ҳақиқатларни очиб беради.\nГўзал Бегим суҳбатлашди.\nPrevious Тақиқ йўқ, таҳдид йўқ, цензура йўқ, матбуот эса…\nNext Катта адабиётнинг қаричи


Темурхўжа Абдухолиқов: "Терма жамоа ҳақидаги саволлардан чарчаганман" » Ўзбекистон янгиликлари – Zamin.uz\n- Исталган футболчининг мураббийи мавсум ўртасида ишдан олинса, футболчи хижолат ҳис қилади ўзини. Боиси, мураббий айнан сизнинг ёмон ўйинингиз сабаб кетади. Футболчилар эса жамоада қолади. Шу боис, мураббий учун ўйнадик. Бабаян ҳақидаги гаплар қанчалик ҳақиқатга мос билмадим. Менимча ҳеч бир футболчи мавсум ўртасида мураббий алмашишини истамайди. Футболда ҳам хато қилади, фақат мураббийлар эмас, футболчилар ҳам. Аммо мураббийларни ўзгартиришади ва энди бу ҳаёт...\n- Биз ғалаба қозона туриб, мағлубиятга учрадик. Бу омад билан боғлиқми ёки концентрацияни йўқотдикми, билмадим. Лекин ҳеч қайси жамоа ўйин жиҳатдан биздан устунлик қилгани йўқ. Буни чуқур таҳлил қилиб чиқиш керак. Барибир, 5-6 нафар асосий футболчиларимиз йўқ ва шу боис қийин бўлди. ОЧЛда балки бизга кучли легионерлар етишмагандир. Масалан, араб жамоалари айнан шунинг эвазига устунлик қилишади. Бизда эса ҳамма бир хил даражада.\n- "Локомотив" қаторасига уч бор дуранг ўйнаб, "Пахтакор"ни олдинга ўтказиб юборди. Бунинг боиси нимада?\nЯнгиликлар » Спорт » Темурхўжа Абдухолиқов: "Терма жамоа ҳақидаги саволлардан чарчаганман"


ТОШКЕНТ ВИЛОЯТИ, ҚУЙИ ЧИРЧИҚ ТУМАНИДА - Ўзбекистон овози газетаси\nшолини қайта ишлайдиган йирик завод ишга туширилди\nШу муносабат билан тумандаги “Сурум” МФЙ ҳудудида “TCT Cluster” кластери томонидан бунёд этилган Шолини қайта ишлаш заводи ва сақлаш мажмуасининг очилиш маросими бўлиб ўтди. Унда Тошкент вилояти ҳокими Рустам Холматов, Бухоро вилоятидаги “BCT Cluster”, Қуйи Чирчиқ туманидаги “TCT Cluster” кластерлари раҳбари, иқтисод фанлари доктори, профессор, Нью-Йорк фанлари академияси академиги, Сенатор Муртазо Раҳматов, Ўзбекистон халқ шоири, Сенатор Маҳмуд Тоир, “Халқ сўзи” ва “Народное слова” газеталари бош муҳаррири, Ўзбекистонда хизмат кўрсатган журналист Ўткир Раҳматов ҳамда давлат ва жамоат ташкилотлари вакиллари, туман фаоллари, “ТСТ Сluster” кластери мутасаддилари, корхона ишчи-ходимлари ва журналистлар иштирок этди.\nЗводнинг очилиш маросимида сўзга чиққан Тошкент вилоят ҳокими Рустам Холмуродов бугунги кунда Президентимиз томонидан қишлоқ хўжалиги соҳасига кластерлар тизимини жорий қилиниши қанчалик тўғри бўлганлигини Қуйи Чирчиқ туманидаги “TCT Cluster” кластери мисолида кўриш мумкинлигини ҳамда ишга тушаётган завод шу маҳаллада яшаётган қанчалаб одамларни иш билан таъминлаётгани ва бу кластерлар шоли уруғини ерга қадашдан тортиб, истаъмолчиларнинг дастурхонига етказиб беришгача бўлган жараённи амалга ошираётганини таъкидлади. Шу билан бирга завод вилоят қишлоқ хўжалиги маҳсулотларини ишлаб чиқариш қувватларини кўпайтириш, аҳоли бандлигини таъминлаш, даромадини ошириш билан бирга ҳудуднинг иқтисодий қувватини янада мустаҳкамлашга хизмат қилаётганини таъкидлаб ўтди.\nМарказий Осиёдаги энг йирик ҳисобланган шолини қайта ишлашга ихтисослаштирилган янги корхонанинг фаолияти йўлга қўйилгани мазкур кластер таркибидаги “ТСТ Rice” масъулияти чекланган жамиятида маҳсулот етиштириш ва уни чуқур қайта ишлаш бўйича тўлиқ саноат занжирини яратди, дейиш мумкин. Жорий йил кластер томонидан 2,5 минг гектардан ортиқ ерда шолининг “Лазурний”, “Искандар”, “Мустақиллик”, “Тарона” навлари экилган эди. Ноқулай об-ҳаво шароити, айниқса, вегетация даврида кузатилган сув танқислигига қарамасдан, мўл ҳосил етиштирилди. Айни пайтда ҳосил 9,5 минг тоннани ташкил эмоқда. Бу жараёнда соҳа мутахассисларининг саъй-ҳаракатлари, мавжуд 40 га яқин комбайнлардан унумли фойдаланилгани туфайли ўрим-йиғим мавсуми уюшқоқлик билан ўтказилди.\nМутасаддиларнинг таъкидлашича, авваллари кластерда етиштирилган шоли очиқ усулда сақланган бўлиб, маълум даражада йўқотишлар бўларди. Энди эса умумий қиймати 25 миллиард сўмдан зиёдга тенг лойиҳа туфайли ушбу муаммо бартараф этилди. Туманидаги “Сурум” маҳалла фуқаролар йиғини ҳудудида Шолини қайта ишлаш ва сақлаш мажмуаси бунёд этилди. Мажмуанинг умумий майдони 6 гектар бўлиб, у ўзида хирмон майдони, умумий сиғими 15 минг тонналик 2 та ёпиқ омбор, шолини тозалаш ва қуритиш цехи ҳамда шолини қайта ишлаш замонавий заводини бирлаштирган.\nЖорий йилдан бошлаб шоли сақлашда янги технология қўлланила бошланди. Яъни ҳар бири 1 тонналик махсус қопларга жойлаштирилиб, омборларга пешма-пеш етказилди. Бу ҳосилни яхши сақлаш ва юқори сифатли гуруч ишлаб чиқариш имконини беради. Корхонада замонавий асбоб-ускуналар билан жиҳозланган лаборатория фаолияти ҳам йўлга қўйилган. Бу ерда қабул қилинаётган шолининг намлиги, қуритиш ва қайта ишлаш жараёнлари, шунингдек, гуруч маҳсулотларининг сифат кўрсаткичлари доимий назорат остида.\nШолини қайта ишлаш заводи Туркиянинг “Yashar Makina” компаниясидан келтирилган энг сўнгги русумдаги ускуна ва дастгоҳлар билан жиҳозланган. Улар ёрдамида энг юқори навдаги гуруч маҳсулотлари ишлаб чиқарилади. Буюртмачи талабидан келиб чиқиб, сиғими 2 килограммдан то 50 килограммгача бўлган махсус қопларга қадоқланади. Ҳозирги пайтда завод бир мавсумнинг ўзида 25 минг тоннадан 40 минг тоннагача маҳсулотни қайта ишлаш қувватига эга. Режага кўра, келгусида иккинчи босқичи ҳам ишга туширилса, яқин йилларда корхона қуввати икки баробарга ортиши мумкин.\n— Аввало шуни айтмоқчи эдимки, республикамизнинг туманларидаги қишлоқ ва маҳаллаларда ташкил этилаётган кластерлар, ушбу ҳудуддаги аҳолини иш билан таъминлаш баробарида ўша ҳудудга замонавий саноатни, яъни зовод ва фабрикаларни олиб киради, — дейди Бухоро вилоятидаги “BCT Cluster”, Қуйи Чирчиқ туманидаги “TCT Cluster” кластерлари раҳбари, иқтисод фанлари доктори, профессор, Нью-Йорк фанлари академияси академиги, Сенатор Муртазо Раҳматов. — Яна шуни қўшимча қилиб айтишим мумкинки, фермерларимиз фақат маҳсулот етиштирган холос. Янада аниқроқ айтадиган бўлсам, улар пахта, ғаллани шартномада кўрсатилган режасини бажаришган ва етиштирган маҳсулотини кейинги босқичлари нима бўлишини ўйлашмаган. Шу йўсинда ишлаб келишган. Кластерда эса ерга уруғ қадашдан тортиб, тайёр маҳсулотгача бўлган жараённинг барчаси шу ерда амалга оширилади, яъни тайёр маҳсулот бўлиб истеъмолчиларга етказиб берилади. Биз бу ҳудудда кластерни ташкил этмасдан олдин, тумандаги фермер хўжаликларида бор йўғи 800 нафар фуқаро доимий иш билан таъминланган экан. Биз фаолиятимизни йўлга қўйгандан сўнг туман аҳолисининг 8 минг 600 нафари доимий иш ўрнига эга бўлишди. Туман охирги 13 йилдан буён пахтанинг шартнома мажбуриятини умуман бажара олмаган, ҳосилдорлик гектарига зўрға 11-13 центнерни ташкил этган. Биз эса пахтадан ҳосилдорликни гектарига 43-45 центнерга етказдик. Сиз савол беришингиз мумкин, қисқа вақт мобайнида қанақа қилиб ҳосилдорлик 43-45 центнерга чиқди, деб. Аввало, биз соҳага инновацион ғоялар асосида харажатни камайтириб, юқори ҳосил олиш устида мунтазам изланишлар олиб бордик. Ерларнинг мелиоратив ҳолатини яхшилаш, сифатли шудгорлаш ва зараркунандалар кўпайишининг олдини олишга алоҳида эътибор қаратдик.\nЯнада очиқроқ айтадиган бўлсам, ер 60-70 сантиметр чуқурликда ҳайдалиб, унумдор тупроқ ва минерал ўғитлар билан бойитилди. Шунингдек, ҳудудимиздаги барча майдонлар атрофидаги канал, ариқ ва зовурлар қамиш ва бошқа зарарли ўтлардан тозаланди. Бу бажарган юмушларимиз натижасида ҳосилдорлигимиз 4-5 баробарга ошди. Тўғри, буган шолини қайта ишлаш заводи ва сақлаш мажмуасини ишга туширдик. Бу фақат бошланиши, яъни кейинги йиллардан пахтани чуқур қайта ишлаб, тайёр маҳсулот чиқарадиган заводни ҳам бунёд этишни режалаштирганмиз. Маълумот учун яна бир мисолни келтирмоқчиман. Пахтанинг килоси жаҳон бозорида бир ярим доллар, агар биз бир килограмм пахтани қайта ишлаб, тайёр маҳсулотга айлантирсак, энг камида 50-60 долларга айланади. Мана, кластерларни давлатга келтирадиган фойдаси.\nХусусан, ушбу завод фойдаланишга топширилиши туфайли 41 та янги иш ўрни яратилди. Кластер ўз маҳсулотларини қайта ишлаб бўлгач, бошқа туманлардаги фермер ва деҳқон хўжаликлари шолисини ҳам қайта ишлаб бериш бўйича ҳамкорликни йўлга қўйиш ниятида. Чунки Тошкент вилоятининг бошқа туманларида ҳам катта майдонларда шоли етиштирилади.\nТадбир иштирокчилари корхона фаолияти, ишлаб чиқариш жараёнлари, ишчи-ходимларга яратилган шароитлар билан танишишди.


Ўзбекистон Республикаси Президенти Шавкат Мирзиёев номига хорижий давлатлар ва ҳукуматлар, халқаро ташкилотлар раҳбарларидан мамлакатимиз мустақиллигининг йигирма саккиз йиллиги муносабати билан байрам қутловлари келмоқда.\nЎзбекистон Республикасининг миллий байрами – Мустақиллик куни билан чин юракдан табриклайман!\nТарихан қисқа даврда Ўзбекистон сиёсий ва ижтимоий-иқтисодий соҳаларда улкан муваффақиятларга эришди ҳамда халқаро майдонда ўз нуфузини мустаҳкамлади.\nҚозоғистон билан Ўзбекистон ўртасидаги муносабатларни юксак баҳолаб, бу ҳамкорлик бундан буён ҳам халқларимиз фаровонлиги йўлида ривожланишига ишонч билдираман.\nМамлакатларимиз ўртасидаги дўстлик ва ишонч муносабатларини алоҳида қадрлайман ҳамда улар мустаҳкамланиб боришига умид қиламан.\nФурсатдан фойдаланиб, Сизга, муҳтарам Шавкат Миромонович, мустаҳкам соғлик, масъулиятли фаолиятингизга катта зафарлар, қардош Ўзбекистон халқига эса тинч-фаровон ҳаёт ва равнақ тилайман.\nҚозоғистон Республикасининг Биринчи Президенти – Элбоши\nЎзбекистон Республикаси Мустақиллиги куни муносабати билан самимий табрикларим ва эзгу тилакларимни қабул қилгайсиз.\nМустақиллик йилларида мамлакатингиз муҳим янгиланишлар йўлини босиб ўтиб, давлат қурилишида, халқ фаровонлигини ошириш ва мамлакатнинг халқаро нуфузини мустаҳкамлаш борасида катта муваффақиятларга эришди.\nКўп асрлик дўстлик ва муштарак тарихга асосланган Қозоғистон –Ўзбекистон мулоқоти изчил ривожланиб бораётганини катта мамнуният билан қайд этмоқчиман. Ўйлайманки, бундай мулоқот давлатлар ўртасида самарали ўзаро муносабатларни йўлга қўйишда бошқалар учун ибратдир.\nБиргаликдаги саъй-ҳаракатларимиз қардош мамлакатларимиз ўртасидаги кўп қиррали стратегик шерикликни янада кенгайтиришда муваффақият кафолати бўлишига ишонаман.\nСизга, муҳтарам Шавкат Миромонович, давлат раҳбари сифатидаги фаолиятингизда янги зафарлар, қардош Ўзбекистон халқига эса бахт-саодат ва равнақ тилайман!\nМустақиллик куни муносабати билан Сизга ва Сиз орқали қардош Ўзбекистон халқига Туркманистон халқи ва ҳукумати номидан ҳамда шахсан ўз номимдан самимий табриклар ва энг эзгу тилакларни йўллаш менга шараф бағишлайди.\nМустақиллик йилларида қардош Ўзбекистон давлатчиликни мустаҳкамлаш, халқ фаровонлигини юксалтириш ва мамлакатнинг халқаро майдондаги нуфузини ошириш йўлида салмоқли муваффақиятларга эришди.\nЯхши қўшничилик, дўстлик ва ўзаро англашув тамойилларига асосланган Туркманистон – Ўзбекистон муносабатлари халқларимиз фаровонлиги йўлида янада ривожланиши ва мустаҳкамланишига қатъий ишонаман.\nУшбу қулай имкониятдан фойдаланиб, Сизга, муҳтарам Шавкат Миромонович, мустаҳкам соғлик ва бахт-саодат, қардош Ўзбекистон халқига эса тинчлик, фаровонлик ва равнақ тилайман.\nТожикистон халқи номидан ва шахсан ўз номимдан Сизга ва биродар Ўзбекистон халқига мамлакатингизнинг миллий байрами – Мустақиллик куни муносабати билан самимий ва қизғин табрикларимни йўллашдан бағоят мамнунман.\nЎзбекистон Республикаси ўз тараққиёти йўлидан оғишмай олға бораётгани, ижтимоий-иқтисодий ва маънавий ҳаётнинг турли соҳаларида улкан, ҳайратланарли натижаларга эришаётганини мамнуният билан таъкидлаш жоиз. Шунингдек, Ўзбекистоннинг, жумладан, ўзаро ишонч ва ҳурмат тамойилларига асосланган конструктив минтақавий ҳамкорлик сиёсатини фаол амалга ошираётган давлат сифатида халқаро нуфузи ортмоқда.\nТожикистон ва Ўзбекистонни дўстлик, яхши қўшничилик ва эзгу мулоқотдан иборат бой тарихий анъаналар боғлаб туради.\nЯқин қўшни бўлган халқларимиз муносабатларининг бунёдкор асосларини ҳар томонлама мустаҳкамлаш бугун ҳам Тожикистон ташқи сиёсатининг устувор йўналишлари орасида асосий ўринни эгаллайди.\nБиргаликдаги саъй-ҳаракатларимиз туфайли давлатлараро шериклик ва барча даражадаги мулоқот муваффақиятли кенгаймоқда.\nҒоят самарали тарзда ривожланиб бораётган азалий дўстлик муносабатларимиз кейинги йилларда янада кенг тус олди, уларнинг стратегик шериклик даражасига кўтарилгани бунинг яққол далилидир.\nМамлакатларимиз ҳамкорлигини сифат жиҳатдан янги ўзанга буриш учун зарур шарт-шароитлар яратишда шахсан Сизнинг, муҳтарам Шавкат Миромонович, улкан ҳиссангизни алоҳида қайд этмоқчиман.\nИшончим комил, биз бундан буён ҳам биргаликда икки томонлама муносабатларимиздаги улкан салоҳиятни ишга солиб, стратегик шериклигимизни янада мустаҳкамлаймиз.\nСизга, муҳтарам Шавкат Миромонович, мустаҳкам соғлик, барча ишларингизга муваффақиятлар, дўст ва биродар Ўзбекистон халқига эса мусаффо осмон, тинчлик-осойишталик ва янада ривож тилайман.\nҚирғизистон халқи номидан ва шахсан ўз номимдан Сизни ва бутун Ўзбекистон халқини Мустақиллик куни билан муборакбод этаман!\nСизнинг оқилона раҳбарлигингизда минтақавий ва халқаро ҳамкорлик борасида қилинган қатъий қадамлар туфайли Ўзбекистон Республикаси жаҳонда муносиб ўрин эгаллади.\nБугун мамлакатларимиз ҳамкорлиги мисли кўрилмаган даражага кўтарилди. Қирғизистон Республикаси ва Ўзбекистон Республикаси ўртасидаги стратегик шериклик, дўстлик ва яхши қўшничилик муносабатлари халқларимиз ёрқин келажаги йўлида бундан буён ҳам ривожланиши ва мустаҳкамланиб боришига ишонаман.\nФурсатдан фойдаланиб, Сизга, муҳтарам Шавкат Миромонович, мустаҳкам соғлик, давлат раҳбари сифатидаги фаолиятингизда муваффақиятлар, қардош Ўзбекистон халқига эса янада равнақ тилайман.\nҚирғизистон Республикаси Президенти\nЎзбекистон Мустақиллиги куни муносабати билан Сиз, Жаноби Олийларини ва Сизнинг тимсолингизда бутун Ўзбекистон халқини шахсан ўзим ва халқим номидан самимий муборакбод этаман.\nДўст ва қардош Ўзбекистон мустақилликка эришганидан буён ўтган вақт мобайнида – 2017 йилда стратегик шериклик даражасига кўтарилган муносабатларимизни муштарак саъй-ҳаракатлар билан ҳар томонлама янада чуқурлаштиримизга чин юракдан ишонаман.\nСтратегик ҳамкорлик олий кенгашининг биринчи йиғилиши ўтказилиши муносабати билан Сизни ва делегациянгизни юртимизда қутлашдан мамнун бўламиз.\nШу фурсатдан фойдаланиб, Сиз Жаноби Олийларига сиҳат-саломатлик, бахт-саодат, дўст ва қардош Ўзбекистон халқига фаровонлик тилаб қоламан.\nСизни ва Ўзбекистон халқини мамлакатингиз мустақиллигининг 28 йиллиги билан чин юракдан муборакбод этаман.\nЎзбекистон мустақилликка эришганидан сўнг ички ва ташқи сиёсатда, иқтисодиёт ва ижтимоий соҳада қўлга киритган улкан муваффақиятлар катта ҳурмат-эътиборга сазовор.\nСиз Жаноби Олийлари томонидан амалга оширилаётган сиёсий ислоҳотлар мамлакатда ҳам, унинг ташқарисида ҳам юксак эътироф этилаётганини алоҳида таъкидламоқчиман. Ишонаманки, Сизнинг раҳбарлигингизда Ўзбекистон мамлакат ва жамиятни ривожлантиришда юқори натижаларга эришишда давом этади.\nЎйлайманки, менинг жорий йил апрель ойида Ўзбекистонга амалга оширган давлат ташрифим мамлакатларимизнинг самимий биродарлик алоқалари билан боғланганини яна бир бор тасдиқлади. Шу муносабат билан янги, алоҳида стратегик шериклик даражасига кўтарилган икки томонлама муносабатларимиз сифатли ривожланиши учун яқин ҳамкорлигимиз давом этади, деб ишонаман.\nЖаноби Олийлари, Сизга мустаҳкам соғлик ва муваффақият, Ўзбекистон халқига эса абадий фаровонлик тилайман.\nМун Чже ИН,\n01:26 / 30:08:2019


16:35 / 27.04.2016 1392 pdf Ўқиш режими + -\nСАВОЛ: Ассалому алайкум Шайх ҳазратлари! Бир куни Тошкент шаҳрига хос наҳорги фотиҳа ошида ўтирган эдик. Ҳамма келиб ўз давраси учун Қуръон тиловат қилиб, дуо ўқигач овқатланиш билан машғул эди. Шу пайт бизнинг даврадаги бош ўринга бир амаки келиб ўтирди ва жарангдор овозда Қуръон ўқий бошлади. У кишининг овози бутун залга ёйилар, ҳамма имкон қадар сукут сақлашга ва Қуръон тинглашга ҳаракат қиларди. Амаки Қуръони Карим оятларини чиройли оҳанг билан, аммо афсуски тажвид ва араб фонетикаси қоидаларига риоя қилмай ўқир эдилар ва тўғриси бундан менинг кўнглим ғашланар эди (Аллоҳдан сўрайманки мен у амакини ғийбат қилиб, ундан билимим зўрлиги билан кибрланиб қолаётган бўлмай). Қайтишда тажвиддан хабари йўқ ҳамроҳларим Қуръон тиловати ҳақида сўз очишиб, ўрганиб қўйиш керак, деган фикрни олға суришди. Шунда мен «Бундай нарса яхши эмас, ҳатто ҳозир бизнинг олдимизга келиб Қуръон тиловат қилган амаки ҳам Қуръонни бузиб ўқидилар ва тажвиддан бир оз бўлса-да хабари бор кишилар учун бу нарсани пайқаб олиш қийин иш эмас, аввал тажвидни ўрганиш лозим, тажвидсиз Қуръон тиловат қилгандан кўра сукут сақлаш афзалроқ», деган фикрни билдирдим. Шунда бир ҳамроҳим «Аввал тажвидни ўрганишим керак деб Қуръон ёдламай юргандан кўра анча-мунча хато билан бўлса-да ёд олиб қўяверган яхши эмасми? Ахир у ер-бу ерда ўқишга тўғри келиб қолади», деди. Шунда мен «Йўқ, аввал тажвидни ўрганиш лозим, агар тажвидни билмаса, одамлар олдида ўқимаслиги керак, зеро Аллоҳ Каломини бузиб ўқишга ҳеч кимнинг ҳаққи йўқ» ва араб тилида «х», «з», «т», «с» ҳарфларидан бир неча хили борлигини, уларнинг ўқилишига қараб сўз маъноси ўзгариши мумкинлигини тушунтирдим. Лекин ҳамроҳим зоҳиран гапимга тушунгандек бўлса-да, ботинан ўз фикри тўғри эканлигига аминдек эди. Тўғрисини айтсам, мен бу масалада қилинган баҳсда ким ҳақ, ким ноҳақ эканига ҳамроҳимдан ҳам кўра кўпроқ қизиқиб қолдим. Ичимдан бир туйғу ўзимнинг ҳақ эканлигимга ундаётган бўлса-да, бу масалада сизнинг фикрингизни билмоқчи эдим.\n1. Менинг фикрим тўғрими? Тажвидни билмаса ҳам одамлар олдида «зарурат юзасидан» Қуръони Каримни ўқиш жоизми?\n2. Бу суҳбатда мен мутакаббирликка йўл қўймадимми?\nАввало, одамлар овқат еб, юриб турган ерда баланд овоз билан Қуръон ўқиш жоиз эмас. Аммо сиз айтган шахсга ўхшаш кишилар бу ишни ўзларига шуҳрат талабида қилишади.\nИккинчидан, Қуръонни маросимда ўқиш учун эмас, асосан, намозда ўқиш учун ёдланади. Сиз билан тортишганлар аввал имкони борича ёдлаб олиб, кейин тажвид ўрганса бўлаверади, деганлари шундан. Аммо улар намоз ўрнига маросимни қў-йишгани хато. Намоз фарз бўлганидан ва унда қироат фарз бўлганидан шундай ҳукм чиққан.\nСизнинг фикрингиз тажвидни билмаса маросимда тиловат қилмасин, деган жойида тўғри. Аммо намоз ҳақидаги гапни билиб қўйишингиз керак. Бироқ мазкур ҳолатда сиз мутакаббирлик қилмагансиз. Валлоҳу аълам.\n16:35 / 27.04.2016 1301\n16:35 / 27.04.2016 1429\n1565 21:15 / 22.04.2016\n1967 17:16 / 24.06.2017\n3330 23:00 / 16.05.2017\n1296 14:37 / 26.04.2016


Қирғизистон элчиси: “Умумий тарих ва маданий ришталар бизни доим боғлаб туради” - Халқ сўзи\n11:15 11 Июль 2019 Сиёсат\nДавлат раҳбарининг фикрича, бу кенг ҳамкорлик, энг муҳим минтақавий лойиҳаларни илгари суриш учун қулай шароитлар ва ноёб имкониятларни шакллантиради. Ана шундай ўзаро фойдали шерикликка мисоллардан бири Ўзбекистон ҳамда Қирғизистон ўртасидаги муносабатлардир.\nҚўшни давлатнинг республикамиздаги Фавқулодда ва мухтор элчиси Ибрагим ЖУНУСОВ билан суҳбатимиз ҳам айнан ўзаро алоқаларнинг бугуни ва истиқболи ҳақида бўлди.\n— Ибрагим Кожоназарович, Ўзбекистонда ўз дипломатик миссиянгизни бошлаганингизга ҳали кўп вақт бўлгани йўқ. Қирғиз — ўзбек муносабатларининг бугунги ҳолати ва уларнинг ривожланиш истиқболларини қандай баҳолайсиз?\n— Ўтган йил 16 февраль куни биз Қирғизистон Республикаси ва Ўзбекистон Республикаси ўртасида дипломатик алоқалар ўрнатилганининг 25 йиллик юбилейини нишонладик. Ўтган давр ичида ҳамкорликдаги саъй-ҳаракатлар асосида мамлакатларимиз ўртасида сиёсий, савдо-иқтисодий, маданий-гуманитар жабҳалар, шунингдек, хавфсизлик соҳасида ўзаро алоқаларнинг амалий механизмлари йўлга қўйилишига эришилди. Икки томонлама ҳамкорликнинг салмоқли шартномавий-ҳуқуқий базаси шакллантирилди. У 180 та ҳужжатни қамраб олган.\n2017 йилнинг қисқа — тўрт ойи ичида амалга оширилган учта олий даражадаги ташриф Қирғизистон ва Ўзбекистон ўртасидаги кенг кўламли ҳамкорликни стратегик шериклик ҳамда яхши қўшничилик руҳида янада равнақ топтиришга туртки берди. Давлат раҳбарлари, ҳукуматлар, вазирлик ва идоралар даражасидаги ташрифлар якунлари бўйича икки томонлама 42 та ҳужжат имзоланди. Улар турли соҳалардаги ҳамкорликни янада ривожлантириш ва чуқурлаштириш учун мустаҳкам пойдевор яратди.\nИшонч билан айтиш мумкинки, мамлакатларимиз халқлари ўртасидаги ўзаро муносабатлар сифат жиҳатидан янги босқичга кўтарилди. Юқори даражадаги мунтазам, жумладан, БМТ, ШҲТ, МДҲ, ИҲТ ва бошқа ташкилотлар доирасидаги халқаро ҳамда минтақавий тадбирлар майдонидаги учрашувлар бунинг ёрқин тасдиғидир.\n2017 йил 20 — 22 декабрь кунлари икки томонлама ҳамкорлик тарихида илк бор парламентимиз раҳбари — Қирғизистон Республикаси Жогорку Кенеши Торағаси Д. Жумабековнинг Ўзбекистонга расмий ташрифи парламентлараро ўзаро алоқаларни фаоллаштиришга туртки берди. Ташриф чоғида Ўзбекистон Республикаси Президенти Шавкат Мирзиёев, Сенат Раиси, Қонунчилик палатаси Спикери билан учрашувлар бўлиб ўтди. Икки томонлама парламентлараро ҳамкорликни янада ривожлантириш бўйича “Йўл харитаси” имзоланди, Қирғизистон Республикаси Жогорку Кенеши ва Ўзбекистон Республикаси Олий Мажлиси ўртасида ҳамкорлик бўйича Парламентлараро комиссия тузилди, унинг иккинчи йиғилиши шу йил июнь ойида Ўш шаҳрида бўлиб ўтди. 2018 йилда парламент делегацияларининг қатор ўзаро ташрифлари амалга оширилди. Хусусан, Қонунчилик палатаси Спикери Н. Исмоилов раҳбарлигидаги Олий Мажлис делегацияси 15 ноябрь куни Бишкекка ишчи ташриф билан борди. Биз Олий Мажлис Сенати Раисининг Бишкекка расмий ташрифини ҳам кутяпмиз.\nҲукумат раҳбарлари “соатларни тўғрилаш”ни амалга оширмоқда. 2017-2018 йилларда улар Бишкек, Фарғона ва Ўшда икки томонлама тадбирлар, Тошкент, Сочи ҳамда Душанбедаги халқаро саммитлар доирасида бир неча бор учрашишди.\nТашқи ишлар вазирлиги раҳбарлари, уларнинг ўринбосарлари ва тузилмавий бўлинмалари бошлиқлари ўртасида ҳам мунтазам мулоқотлар ҳамда маслаҳатлашувлар ўтказиляпти. Шу ўринда жорий йил январь ойида Қирғизистон ташқи ишлар вазири Ч. Айдарбековнинг Ўзбекистонга ташрифи ва Ўзбекистон ташқи ишлар вазири А. Комилов билан учрашувини алоҳида таъкидлаш жоиз.\nЧегараолди ҳудудлари бўйича ҳам ҳамкорликка алоҳида эътибор қаратилмоқда. 2017 — 2019 йилларда Қирғизистон ва Ўзбекистон чегара ҳудудлари ўртасидаги ҳамкорликни янада чуқурлаштириш ва кенгайтириш бўйича Ҳукуматлараро тадбирлар режаси муваффақиятли амалга ошириляпти, чегара яқинидаги вилоятларда Қирғизистон ҳукумати ваколатли вакиллари ва Ўзбекистон чегара яқинидаги вилоятлар ҳокимлари Кенгаши тузилди. Унинг биринчи ва иккинчи йиғилишлари 2018 йил март ҳамда декабрь ойларида икки давлат бош вазирлари шафелигида Фарғона ва Ўшда бўлиб ўтди. Бишкек ва Тошкент, Ўш ва Андижон, Жалолобод ва Наманган, Баткен ва Фарғона ўртасида савдо-иқтисодий ҳамда маданий-гуманитар соҳаларда ҳамкорлик қилиш тўғрисидаги битимлар имзоланди.\nСавдо-иқтисодий ҳамкорлик ривожланяпти. Ишбилармонлик гуруҳлари ўртасидаги алоқалар кенгаймоқда, қўшма корхоналар очилаётир, ҳамкорликда бизнес-форумлар, сессиялар ва маҳсулотлар кўргазмалари ўтказилмоқда. Янги йўловчи авиа ҳамда авто ва темир йўл йўналишлари очилди, ўзаро сайёҳлар оқими сезиларли тарзда ошди.\nМаданий-гуманитар алмашинув ҳам фаоллашди. Ўтган йили Қирғизистон Чингиз Айтматовнинг 90 йиллигини нишонлади. Юқори даражадаги байрам тадбирлари Ўзбекистонда ҳам ташкил этилди. Қирғизистонда Ўзбекистон маданият ва санъати кунлари, Ўзбекистонда эса Қирғизистон маданият ва санъати кунлари ўтказилди. Ўтган йил сентябрь ойида кўп сонли спорт делегацияси II Жаҳон кўчманчилар ўйинларида иштирок этди, бошқа тадбирлар ҳам бўлиб ўтди.\nХулоса сифатида шуни таъкидлашни истардимки, кўп қиррали ўзбек — қирғиз муносабатлари мисли кўрилмаган юксакликка кўтарилмоқда. Қардош мамлакатларимиз ўртасида биз конструктив муҳокама қилиш ва ўзаро манфаатларни инобатга олган ҳолда уларни ҳал этишга тайёр бўлмаган ҳеч қандай масала йўқ. Ва шерикликнинг бундай ривожини сақлаб қолиш ҳамда мустаҳкамлаш жуда муҳимдир. Ишончим комилки, биргаликдаги саъй-ҳаракатлар билан Қирғизистон ва Ўзбекистоннинг дўст халқлари фаровонлиги йўлида икки томонлама ҳамкорлик ҳамда ўзаро алоқаларнинг барча комплексини янада ривожлантиришда давом этамиз.\n— Дунё миқёсида мамлакатларимиз ўртасидаги ҳамкорлик ҳақида нима дея оласиз?\n— Қирғизистон ва Ўзбекистон минтақавий ҳамда жаҳон кун тартибидаги биз учун долзарб бўлган барча масалада ўз позицияларини мунтазам солиштириб, тўғрилаб оляпти, халқаро майдонда ўзаро манфаатларга тааллуқли нуқтаи назарларни кўриб чиқишда бир-бирларини қўллаб-қувватлашмоқда. Масалан, Қирғизистон Шаҳрисабз тарихий марказини ЮНЕСКОнинг Бутунжаҳон маданий мероси объектлари рўйхатида сақлаб қолиш масаласида Ўзбекистонни қўллаб-қувватлади. Ўзбекистон томонидан ишлаб чиқилган ва БМТ Бош Ассамблеяси томонидан қабул қилинган “Марказий Осиё минтақасида тинчлик, барқарорлик ва изчил тараққиётни таъминлаш бўйича минтақавий ва халқаро ҳамкорликни мустаҳкамлаш” ҳамда “Маърифат ва диний бағрикенглик” резолюцияларини қўллаб-қувватлади, ҳаммуаллифга айланди. Ўз навбатида, Ўзбекистон Қирғизистоннинг Марказий Осиёда уран мероси муаммолари бўйича БМТ Резолюциясини янгилаш юзасидан ташаббусини, Халқаро электр алоқа иттифоқи сайловида Қирғизистон номзодини қўллаб-қувватлади.\nБундай мисоллар жуда кўп. Мамлакатларимизнинг ташқи сиёсатдаги фаоллигини инобатга олган ҳолда Қирғизистон Республикаси БМТ Хавфсизлик Кенгашининг 2027-2028 йилларда доимий бўлмаган аъзолиги учун сайловларда ўз номзодини илгари сурди. Шундай экан, халқаро ташкилотлар фаолияти доирасидаги алоқалар ва ўзаро қўллаб-қувватлаш фақат мустаҳкамланиббораверади. Таъкидлаш лозимки, бундай ҳамкорликнинг асосий мақсади Марказий Осиё минтақасида тинчлик, хавфсизлик ва барқарор ривожланишни таъминлашдир.\n— Икки давлат раҳбарлари ўз олдиларига ўзаро товар айланмаси ҳажмини 500 миллион долларгача етказиш вазифасини қўйишган эди. Бунинг учун мамлакатларимиз катта имкониятлар ва захираларга эга. Белгиланган марраларга эришиш йўлида ўсиш кузатиляптими?\n— Шуни мамнуният билан таъкидламоқчиманки, бугунги кунда Қирғизистон ва Ўзбекистон ўртасидаги ўзаро товар айирбошлашда барқарор ўсиш қайд этилмоқда. Хусусан, 2016 йилда икки мамлакат ўртасидаги товар айланмаси 192,3 миллион АҚШ доллари, 2017 йилда 309,9 миллион доллар, 2018 йилда эса 336,5 миллион долларни ташкил этди. Бу чегара эмас. Давлатларимиз раҳбарлари ҳали ишга солинмаган улкан салоҳиятни инобатга олган ҳолда юксак, лекин эришиб бўладиган маррани белгилаб беришди. Айни пайтда ўзаро савдо номенклатурасини кенгайтириш ва ҳажмини оширишга қаратилган барча чора-тадбирлар қабул қилиняпти. Улар Қирғизистон ва Ўзбекистон хўжалик субъектлари ўртасида ишбилармонлик алоқаларини ўрнатиш, ўзаро маҳсулот ва хизматлар етказиб бериш учун максимал қулай шароитлар яратиш, чегара ҳудудларида савдони қўллаб-қувватлашга кўмак беришни ҳам қамраб олади.\n— Сиз дипломат учун ноодатий биографияга эгасиз. Композиторлар иттифоқи аъзоси, Қирғизистон халқ артисти, педагогика фанлари номзодисиз, иккита чақириқда парламент депутати бўлгансиз, ўз юртингизда маданият вазири ҳамда Бош вазир ўринбосари лавозимларида ишлагансиз, Қирғизистоннинг Туркиядаги дипломатик ваколатхонасини бошқаргансиз. Бой ижодий, сиёсий ва ҳаётий тажрибага эга инсон сифатида мамлакатимизда олиб борилаётган ислоҳотларга қандай баҳо берасиз?\n— Мен чин дилдан айтаман, Ўзбекистон каминага бегона юрт эмас. Ҳаётимнинг турли даврларида бу заминда кўп бор бўлганман. Бу ерда яқин дўстларим ва танишларим бор. Улар билан илиқ муносабатларни сақлашга интиламан. Албатта, қўшни республикада содир бўлаётган воқеалар мени доим қизиқтириб келиши табиий.\nҲозирги ислоҳотларга келсак, уларга Туркияда элчи бўлиб ишлаб юрган кезларимда қизиқа бошладим. Чуқур таҳлилга берилмай, шунчаки эътироф этмоқчиманки, Ўзбекистонда амалга оширилаётган ислоҳотлар, биринчи навбатда, ўзининг миқёси ва суръатлари билан катта таассурот қолдирмоқда. Айни пайтда янгиланишлар кириб бормаган соҳани топиш қийин. Ҳамма жойда туб ўзгаришлар — ижтимоий соҳада, иқтисодиётда, давлат ва жамият қурилишида, суд-ҳуқуқ тизимида, хавфсизликда, мамлакатнинг дин бўйича ва ташқи сиёсатида. Бинобарин, ҳозирнинг ўзида, комплекс ислоҳотларнинг дастлабки босқичида уларнинг ижобий натижалари кўзга ташланмоқда. Табиийки, келгусида ҳал этиладиган қийинчиликлар ҳам пайдо бўлади. Демак, ҳали қилинадиган ишлар кўп. Лекин, энг асосийси, буларнинг барчаси мамлакат ва халқ фаровонлигига йўналтирилган. Кўриб турганимиздек, халқ рўй бераётган ҳодисаларни маъқуллаяпти ва қўллаб-қувватламоқда. Айни мана шу жиҳатлар мисолида ҳам Ўзбекистондаги ислоҳотлар муваффақияти гаровини кўряпман.\n— Ўзбекистон бой маданий мероси билан машҳур. Бу минглаб туристларни ўзига жалб этади. Сайёҳлик тармоғи, жумладан, зиёрат туризмини янада ривожлантириш учун изчил қадамлар ташланмоқда. Мамлакатимиз яна нимаси билан Қирғизистон фуқароларини ўзига жалб этиши мумкин?\n— Мамлакатларимиз ўртасида туризм соҳасида ҳам ҳамкорлик ривожланмоқда. Аввало, биз яқин қўшниларимиз. Кўплаб қирғизистонликларнинг Ўзбекистонда қариндошлари ва дўстлари бор. Шунинг учун ватандошларимизнинг қўшни республикага ташриф буюришидан кўзлаган мақсадларидан бири қариндошларини бориб кўришдир. Кўплаб қирғизистонликлар Ўзбекистон олий таълим муассасаларида таҳсил олган, собиқ иттифоқ даврида турли институтларда малака ошириш курсларида ўқиган.\nҚариндошлик ришталаридан ташқари Ўзбекистоннинг бой маданий мероси тобора катта қизиқиш уйғотмоқда. Тарихий шаҳарлар ва меъморий ёдгорликларни кўришни истаган қирғизистонлик туристлар сони ҳам кўпаймоқда. Зеро, бу жойларда атоқли инсонлар яшаб ижод қилишган, дунё илм-фан тарихи ва маданиятида ўчмас из қолдиришган. Қирғизистон Республикаси Маданият, ахборот ва туризм вазирлиги туризм департаменти маълумотларига кўра, 2018 йилда Ўзбекистонга Қирғизистоннинг 3 206 830 фуқароси ташриф буюрган, ўз навбатида, Қирғизистонга 3 295 804 нафар ўзбекистонлик борган. Географик жойлашув, тўғридан-тўғри авиа ва автобус қатновлари мавжудлиги туризм равнақи учун жуда қулай шароит яратади.\n— Суҳбатимиз якунида мамлакатларимиз ўртасидаги муносабатларнинг истиқболи ҳақида ҳам қисқача тўхталиб ўтсангиз.\n— Бунгача қайд этиб ўтганимдек, Қирғизистон ва Ўзбекистон ўртасида дипломатик муносабатлар ўрнатилганига 26 йил бўлди. Аслида халқларимиз ўртасидаги ўзаро алоқалар тарихи узоқ асрларга бориб тақалади. Бизнинг ўтмишимиз, бугунимиз ва албатта, келажагимиз муштарак. Биз умумий тарихий ва маданий ришталар билан боғланган икки қардош халқмиз.\nЎзаро муносабатларнинг янада юксалишида икки давлат ташқи сиёсат идоралари муҳим ва масъул мувофиқлаштирувчи роль ўйнашини таъкидлашни истардим. Жорий йилда Қирғизистон Республикаси Ташқи ишлар вазирлиги ўзининг 75 йиллигини нишонлайди. Тўпланган тажриба мамлакатларимиз ўртасидаги ўзаро алоқаларни янада ривожлантиришга хизмат қилишига ишонаман.\nОмонулла ФАЙЗИЕВ, Саиджон МАХСУМОВ (“Халқ сўзи”) суҳбатлашди.


Дания бош вазири: «Келинг, бўладиган ишлардан...\n23.08.2019 15:58 0 1772\nДания бош вазири Метте Фредериксен ким бўлишидан қатъи назар, айниқса, АҚШ президенти билан «сўз жанги»га киришга хоҳиши йўқлигини маълум қилди. Бу сўзлар Дональд Трамп матбуот анжуманида ўзининг Гренландияни сотиб олиш ғоясига данияликлар раҳбариятининг муносабатини танқид қилган, Фредериксеннинг жавобини «номақбул» ва «ёқимсиз» деганидан сўнг жаранглади.\nФредериксен оролни сотиш ғоясини кўтаришнинг ўзиниёқ «хомхаёл» деб атаганди. Сиёсатчи хоним ҳатто иттифоқчилар ўртасида ҳам фикрлар хилма-хиллиги бўлиши мумкинлигига урғу берди — бу ҳақда «DR» («Дания радиоси») ахборот агентлиги хабар берди.\nБош вазир мавзунинг тезроқ ёпилишига, Дания ва АҚШ ўз кучини муҳимроқ масалаларга, масалан, халқаро миқёсда Дания-АҚШ ҳамкорлигини мустаҳкамлашга қаратишига умид билдирди.\nСиёсатчи алоҳида таъкидладики, мабодо АҚШ президенти Данияга келиш ниятидан қайтмаган бўлса, марҳамат, «эшиклар ҳамон очиқ».\nАҚШ Бош вазир Дания Гренландия Метте Фредериксен\nКоронавирус бугун, 11:38\nХориж бугун, 08:18


тош отиш савдоси\n«Тош отиш савдоси» дегани сотиладиган нарсани тош отиш билан белгилаш ила бўладиган савдодир. Мисол учун, «Ушбу кийимларга фалон жойдан тош отамиз, нечтасига тош тегса, мана шу пулингга шуни оласан», дейилади. Ёки, давоми...\n«Мунобаза» сўзи луғатда «ирғитиш» маъносини билдиради. Амалда эса, «Қачон сенга ушбу кийимни ташласам, савдо вожиб бўлур», деб шарт қўйишликдир. Бу ҳам ғирт ғирромликнинг ўзгинаси. Шунинг учун ҳам, Ислом бундай давоми...\n«Муломаса» луғатда, «ушлаб кўриш» маъносини англатади. Амалда эса, матнда келганидек, «ушлаганини олиш» қоидаси асосида савдо қилинади. Савдо молини айлантириб кўриш, яхшилаб текширишга имкон берилмайди. Қўлинг давоми...\n«Ароя»–«орият» «вақтинча фойдаланиш» маъносини билдиради. Воқеъликда эса, бой одам камбағалга: «Ушбу дарахтнинг бу йилги мевасидан фойдаланавер», дейди. Камбағал ўзига «орият»га–вақтинча фойдаланишга–берилган давоми...\n«Суня» «истисно» маъносини англатади. Воқеъликда эса, бир нарсани номаълум қисмини истисно қилган ҳолда сотишга айтилади. Мисол учун, «Сенга ушбу кийимларнинг баъзисидан бошқасини сотдим», дейишлик. Чунки, бунда давоми...\n«Мухобара»–«хабар» «экишиш» сўзидан олинган бўлиб, шерикликка ер экиш маъносини билдиради. Воқеъликда эса, ер эгаси ўз ерини бир кишига бериб, «Ўзинг нима қилсанг, қилавер, менга маҳсулотнинг фалон қисмини берасан», давоми...\n«Муъовама»–«ом» «йил» сўзидан олинган бўлиб йиллашиш маъносини билдиради. Воқеъликда эса, бир дарахтнинг бир неча йиллик мевасини олдиндан сотишни билдиради. Бундоқ савдо ҳам ҳаромдир. Чунки, унда йўқ нарсани, давоми...\n«Музобана»–«забн» «қайтариш» сўзидан олинган бўлиб, бир нарсани олиб ўрнига бошқа нарсани қайтариш маъносини билдиради. Воқеъликда эса, бир меванинг ҳўлини олиб қуруғини қайтаришга айтилади. Мисол учун, дарахтда давоми...\n«ҳақл»–«дала» сўзидан олинган бўлиб, даладаги ўсимликни сотиш маъносини билдиради. Воқеъликда эса, ўсиб чиқаётган ёки чиққан майса экинни ўлчовли буғдойга сотишни англатади. Бундоқ савдо мумкин эмас. Чунки, бу иш давоми...\nфосид савдонинг турлари\nФосид савдонинг турлари: 1. Ноаниқ нарса савдоси. Ҳанафий мазҳаби бўйича, агар савдо моли ёки унинг нархида сотувчи ва харидор орасида низога сабаб бўладиган даражада кўп ноаниқлик бўлса, савдо фосид бўлади. Кўп давоми...\nАсли шаръий, сифати ношаръий бўлган савдо фосиддир. Бошқача қилиб айтганда, фосид савдо савдо қилишга лойиқ шахс томонидан, савдо моли бўлишга лойиқ нарса устида қилинади. Аммо, унга ношаръий иш ёки сифат аралашган давоми...\nБунда бир нарсани сотиб олишга аҳдлашган шахс сотувчига унинг баҳосидан бир оз беради. Агар савдо юришиб кетса, мазкур байъбоши баҳодан бир бўлакка айланади. Агар харидор айниб қолса, мазкур маблағ ундан сотувчига давоми...


Ой ва Марсда одамлар жойлаштирилиши мумкин бўлган мукаммал ерлар аниқланди\n09:10 / 27.09.2017\nФото: © Fotolia / Straky\nПадуя ва Болония университетлари олимлари Ой ва Марсда одамлар жойлаштирилиши учун энг мос келувчи ерларни аниқлашди. Бу ҳақда Европа атрофизиклари уюшмаси Eroplanet расмий сайтида маълум қилинди.\nМутахассислар ушбу само объектлари рельефлари моделларини таҳлил қилиб, келгусида Ой ва Марсдаги “лава қувурлари” ва ғорлар инсонларнинг бу ерларда яшашлари учун энг мос келиши ҳақидаги хулосага келдилар.\nОлимларнинг фикрича, ғор ва қувурлар одамларни коинот нурланиши ва микрометеоритлар оқимидан энг яхши тарзда ҳимоялай олиши мумкин.\n“Лава қувурлари” лаваларнинг бир текис совимаслиги оқибатида вужудга келган каналлардир. Лаваларнинг юқори қатламлари тезроқ совийди ва монолитга айланиб, қаттиқ қатламни шакллантиради. Бу орада унинг ичидаги суюқ лава секин-аста оқиб кетиб, туннел ҳосил бўлади. Мутахассисларнинг фикрича, бундай туннелнинг узунлиги 65 км гача етиши мумкин.


Услубият ва таҳрир кафедраси - Мирзо Улуғбек номидаги Ўзбекистон Миллий Университети\nУслубият ва таҳрир\nУслубият ва таҳрир кафедраси 1967 йилда ташкил этилган. Кафедрада 10 та профессор-ўқитувчи, 1 та кабинет мудири фаолият олиб боради. Кафедра профессор-ўқитувчилари томонидан 2 та дарслик (Тоҳиров З. Адабий таҳрир. Дарслик. Т.: 2012. ва Тоҳиров З. Нашр жараёни асосий босқичлари. Дарслик. Т.: 2015.) ҳамда 20 дан ортиқ ўқув қўлланма ва ўқув-услубий қўлланмалар яратилган.\nКафедрада ҳар йили “ОАВда тил, услуб ва таҳрир масалалари” мавзуидаги илмий-амалий конференция ўтказилади ҳамда материаллари тўплам шаклида чоп этилади. Кафедрада 1 та маҳорат мактаби (“ОАВда тил ва услуб муаммолари”, “Босма нашрларда сарлавҳа ва таҳрир”) ва 1та илмий мактаб (“Адабий таҳрир”) мавжуд.\nСўнгги йилларда кафедрага бириктирилган талабалардан 2 нафари Ш.Мўминова ва К.Файзуллаева Президент стипендиаси совриндори бўлди. Кафедра доценти Нозима Муратова “Олима аёллар” кўрик-танловининг республика босқичида фахрли 2-ўринни эгаллади.З.Тоҳировнинг “Адабий таҳрир” дарслиги “Йилнинг энг яхши дарслиги” республика танловида фахрли ўринни эгаллаган. Кафедранинг 2та доценти 2015 йилда (М.И.Исраил) ва 2017 йилда (З.Т.Тохиров) “Олий таълим муассасасининг энг яхши педагоги” танловининг “ республика босқичида “Энг яхши педагог-илмий тадқиқотчи” номинацияси бўйича ғолиби бўлдилар.\nҲозирги кунда кафедра профессор-ўқитувчилари илмий изланишлар олиб бормоқдалар. Кафедранинг илмий йўналиши – “ОАВда тил, услуб ва таҳрир масалалари”. “Услубият ва таҳрир” кафедраси ҳамда Ўзбекистон Матбуот ва ахборот агентлиги ўртасида ўзаро “Таълим, фан ва ишлаб чиқариш инновацион ҳамкорлик” ўқув-илмий маркази тўғрисида 5 йиллик (2015-2020) шартнома имзоланган.\nАдабиёт тарихи ва назарияси\nОАВ да ёзма матн. Услубият. Адабий таҳрир асослари\nНотиқлик санъати, оммавий ахборот тили, услуби\nНашр жараёни асосий босқичлари\nМатн таҳлили ва таҳрири асослари\nАдабиёт айрим турлари таҳрири\nҚўлёзмани тақризлаш ва устида ишлаш тамойиллари\nМуаллиф ижод лабораторияси\nЁзувчи ижод лабораторияси, нашрларнинг безатилиши\nЎқув адабиётлари таҳрири, таҳрир мантиғи, соҳавий адабиёт таҳрири\n1. Исраил Муқаддас Иргашевна (Кафедра мудири)\n2. ТАХИРОВ ЗАИР ТАХИРОВИЧ (профессор)\n3. МАМАДАЛИЕВА НОИБАХОН САЙДАМИНОВНА (профессор)\n4. Тошмуҳамедова Латофат Исматовна (доцент)\n5. Эгамбердиева Фарида Октамовна (доцент)\n6. ШАМАҚСУДОВА САОДАТ ХИДОЯТОВНА (катта ўқитувчи)\n7. Омонов Равшанжон Рустамович (Ўқитувчи)\n8. ОСМАНОВА ДАРЬЯ НИКОЛАЕВНА (ўқитувчи)


ДХХ раиси Абдусалом Азизов Яккабоғга нега борди? - Халқ сўзи\n09:45 29 Июль 2019 Сиёсат\nКуни кеча кечки пайт ДХХ раиси Абдусалом Азизов Қашқадарё вилояти, Яккабоғ туманининг “Эски Яккабоғ” ҳудудида бўлиб, ҳолат юзасидан вилоят масъуллари билан мулоқот қилди. Бу ҳақда “Қашқадарё зиёкори”га туман ҳокимлиги матбуот хизмати раҳбари Бозор Азизов маълум қилмоқда.\nХабарга кўра, Абдусалом Азизов Баҳриддин Исомовга тегишли савдо ва маиший хизмат кўрсатиш дўкони бетон ғиштдан қурилган бино эканлигини таъкидлаб, бу бинони бузишга уринган туман масъуллари ишини қоралаган.\nДХХ раиси тадбиркор дўкони бузилишига фикр билдирар экан, “Одатда пахса девордан бўлган ёки бугунги кун талабига жавоб бермай қолган бино бузилади-ку, нега тадбиркорнинг бу биносига тегинилди? – дея қаттиқ койиб гапирди, — дейди Бозор Азизов.\nАбдусалом Азизов шунингдек, бугунги кун тадбиркорларни халқни боқаётганини, шу боисдан ҳам тадбиркорга халал бериш эмас, унга ёрдам бериш зарурлигини таъкидлади.\nМаълум қилинишича, ДХХ раҳбари билан бўлиб ўтган мулоқотда Эски Яккабоғ ҳудуди бир ҳафта мобайнида “Обод марказ”га айланиши лозимлиги, бунинг учун вилоятдан керакли ёрдам берилиши айтилган. Қолаверса, туман ҳокимлиги вакилларининг хўжасизларча ҳаракатларидан азият чеккан фуқаролар Низом Воҳидов, Дилфуза Боқиева, Фарруҳ Жабборов ҳамда Зафар Жўраевлар каби уй-жойи бузилган 7 нафар фуқарога ҳамда ҳовли деворлари бузилган 27 нафар фуқарога 1 млрд 700 миллион сўм компенсация пуллари тўлаб берилиши таъкидланган.


“Опам менга ўз буйрагини бермоқчи...”. Оғир хасталикка чалинган ўқитувчи хайрия кўмагига муҳтож\n19:01 / 25.12.2017 40293\nУстозлик мақоми шу қадар буюк-ки, унинг таърифини айта олмаймиз. Шу боис ҳам бу мақомни олиш учун не-не машаққатлар, заҳматлар чекилади. Айниқса, илм йўлидаги устозлик инсондан ирода, матонат, меҳнат, сабр талаб этади. Шундан бўлса керак, бу йўлни ҳамма ҳам танлайвермайди.\nТошкент тўқимачилик енгил саноат институтининг инглиз тили ўқитувчиси Авазбек Авлақулов ҳам 11 йилдан бери талабаларга инглиз тилидан дарс беради. Ўшандан бери институтнинг ётоқхонасида оиласи билан кун кечираётган домла ҳаётидан нолимайди. Қинғир йўл билан яшамайди. Маошдан маошгача қаноат қилади.\nБироқ ҳаёт йўллари ўзимиз ўйлагандек бўлавермайди. Шу кунларда домланинг аҳволи оғирлашди. Унинг бошига мусибат тушди. Биз яхши ният ила ҳолидан хабар олишга отландик.\n“Бу касаллик жорий йилнинг май ойларидан бошланди. Менга буйрак етишмовчилиги ташхисини қўйишди. Шундан буён ҳафтада икки марта бориб, шифокор кўригидан ўтиб келаяпман. У ерда қонни айлантириб, тозлатиб турибман. Борган куним яхши бўлади, аммо орадан икки кун ўтиб қийналиб қоламан. Захар йиғилиши оқибатида организмим анча қийналади”, дейди Авазбек биз билан суҳбатда.\nДаволанишга имкон йўқ бўлса-да, Авазбекнинг ҳаётдан умиди катта. Фарзандлари камоли, уларнинг орзуларидан завқланади.\n“Шифокорлар буйрак кўчириб ўтказиш кераклигини таъкидлашмоқда”, дейди у. – “Шунинг ҳаракатида юрибман. Қариндошнинг буйраги тўғри келаркан, шу боис опам ўз буйракларини менга бермоқчилар...\nОдамзоднинг боши деворга урилмагунча, кўзи очилмайди. Бу касаллик шундай ёмон дард экан-ки, уни ҳеч кимга раво кўрмайман. Азобнинг ўзи...”.\nШукр-ки, Авазбекнинг атрофида ҳам яхши одамлар бор экан. Тошкент тўқимачилик енгил саноат институтининг раҳбарияти, аҳил жамоаси ва талабалар акция ташкил этди.\nСуҳбатдан сўнг қатор саволлар миямни ғовлатиб юборди. Нега ўқитувчи бир умр ётоқхонада яшаши керак? Нега ўқитувчи маошига даволана олмайди? Нега ўқитувчининг қадри паст? Нега уларга биз ҳурмат бажо келтирмаймиз? Ахир улар фарзандларимизга илм беради-ку. Саволларга сизу биздан кўра, мутасаддилар жавоб бергани маъқул...\nБиз эса оддий ўқитувчини соғлом ҳаётга қайтишига-ю, яна талабаларга дарс бериши учун кўмаклашамиз. Имконимиз борича ёрдамга шошамиз. Ҳурматли юртдошлар, азиз ватандошлар Авазбекнинг соғайиб кетишига ўз ҳиссамизни қўшайлик. Моддий ёрдам кўрсатайлик.\nПластик карта орқали (CLICK, PAYME): “Агробанк” 8600 0417 0590 3376\nМурожаат учун телефон рақамлари: +998 90 957 28 61\nЧет элдан пул юбормоқчи бўлганлар учун VISA карта рақами: 2020 6840 1991 5288 7001\nPaypal орқали тўловлар учун: umidskh@gmail.com


Дохада "Бриллиант лига"нинг навбатдаги босқичи старт олмоқда\nБугун Қатар пойтахти Доха шаҳрида енгил атлетика бўйича “Бриллиант лига” мусобақасининг навбатдаги босқичи бўлиб ўтади. Аҳамиятлиси, ушбу йирик турнирда 27 нафар Олимпиада ва жаҳон чемпионати совриндорлари иштирок этади.\nХусусан, лангарчўпга таяниб сакраш бўйича мусобақада икки карра жаҳон чемпиони Сэм Кендрикс ва Лондон-2012 Олимпиадаси чемпиони Рено Лавинелли каби юлдузлар ёш рекордчи швециялик Арман Дюплантис билан куч синашишади. Аёллар ўртасида эса икки Олимпиада чемпиони Элейн Томпсон-Гера, кўп карра жаҳон чемпионатлари совриндори Мари-Жозе Та Лу ва бошқаларни кўришимиз мумкин. 3000 метрга югуриш баҳсларида жаҳон чемпионати ғолиби Хеллен Обири ва тўсиқлар оша югуришда дунёдаги етакчи спортчилардан бири саналган Беатрис Чепкоеч беллашишади.


Калифорнияда коронавируснинг янги мутацияси аниқланди, унга CAL20C номи берилди, деб хабар беради The New York Times 19 январь, сешанба куни. Тадқиқотчиларнинг таъкидлашича, коронавируснинг янги варианти июль ойида пайдо бўлган, аммо ноябргача нисбатан кам учраган ва кейинчалик тез тарқалишни бошлаган.\nЯнги тадқиқотга кўра, айнан CAL20C мутацияси 13 январь куни Лос-Aнжелесдаги лабораторияларда тўпланган вирусли геном намуналарининг ярмидан кўпида аниқланган. Олимлар ушбу вариантни коронавируснинг "инглизча" вариантини ўрганаётганда топдилар. "Бу вирус бизга Европадан келмаган. Бу мутация шу ерда пайдо бўлган ва таътил пайтида тез тарқалди", дейди Лос Aнжелес тиббиёт марказларидан бирининг ёрдамчи тадқиқотчиси Жасмин Палмер.\nҲозирча CAL20Cнинг коронавируснинг бошқа вариантларидан кўра хавфлироқ эканлиги тўғрисида ҳеч қандай далил йўқ. Бундан ташқари, олимлар унинг бошқа коронавирус мутацияларига қараганда тезроқ тарқалишини аниқлаш учун кўпроқ тадқиқотлар ўтказишлари керак. Бироқ, баъзи америкалик мутахассислар, CAL20Cнинг Жанубий Калифорнияда касалланиш сонининг кўпайишида катта рол ўйнаши мумкинлигини таъкидламоқдалар.\nКиритилди: 09:46 21.01.2021. Ўқилди: 2398 марта. Фикрлар сони: 0 та.\nUzAuto Motors нега Equinox автомобилини 22,8 минг долл...


16:38 / 21.04.2017 2943 pdf Ўқиш режими + -\nУкоз бозори нафақат Макка, бутун Арабистон жазирасида машҳур, маъмур, гавжум бозорлардан эди. Бунда дунёнинг ҳамма ёғидан келган тужжорларнинг молини мақтаб қичқиришлари, сархуш ичимликлар ичиб олган маккаликларнинг мастона бақир- чақирлари, баланд жойларга чиқиб олиб шеър ўқиётган ёки қисса айтаётган сўзамол воиз-шоирларнинг хитоблари бир зум тинмасди. Аммо мушриклар ва бутлар, фаҳш ва чиркинликларга тўлиб-тошган шаҳарда бир неча покиза, бутпарастликдан воз кечган кишилар ҳам бор эдики, улар ҳамиша жаҳолат ва жамият ифлосликларидан ўзларини сақлар эдилар. Ана шундай кишилардан бири Қусс ибн Соида қизил туяси устида туриб бозорда тўпланганларга шундай хитоб қилар эди:\n– Эй инсонлар, келинглар, тингланглар, доимо эсда тутинглар, ибратланинглар! Яшаганлар ўлар, ўлганлар фано бўлар! Ёзилгани бўлар. Ёмғир ёғар, майсалар унар. Болалар туғилар ва ота-оналарининг ўрнини олар. Сўнгра ҳаммаси йўқ бўлиб кетади. Бу ҳолатнинг ораси узилмас, ҳамон бирин-кетин давом этади. Қулоқ тутинглар, диққат этинглар. Кўкдан хабар бор. Ерда ибрат бўларли нарсалар бор. Ер юзи бир ёйиқ айвон, кўк юзи юксак бир шифт. Юлдузлар юради, денгизлар туради. Келган қолмайди, кетган келмайди. Ажабо, борган ерларида хушнуд бўлиб қолишармикин? Йўқса, у ерда уйқуга кетадиларми? Онт ичаман: Аллоҳнинг ҳузурида бир дин борки, ҳозирги топган динингиздан янада суюмлидир. Яна Аллоҳнинг бир келажак пайғамбари бордирки, келишига жуда ҳам оз қолди. Сояси бошингизнинг устига келди. Унга иймон келтириб, ҳидоятга етиш нақадар олий бахт! Унга исён ва мухолафат айлаган бадбахтларнинг ҳолларига вой! Умрлари ғафлат ичра кечган умматларга афсуслар бўлсин!\nЭй жамоат! Қани ўтган аждодларимиз? Қани муаззам кошоналар, тошдан хоналар қурган Од ва Самуд қавми? Қани кибр ва ғурурдан туғёнга кетиб «Мен сизнинг энг буюк Раббингизман», деган Фиръавн ва Намруд? Улар сизга қараганда бадавлат ва кучли эмасмидилар? Бу замин уларни ўз тегирмонида талқон қилди, чанг-тўзонга айлантириб ташлади. Суяклари чириб йўқ бўлди. Уйлари вайронага айланди. Ерларида, юртларида ҳозир кўппаклар изғиб юришибди. Кўзингизни очинг, улар каби ғафлатда қолманг! Уларнинг йўлига кирманг! Ҳар нарса фонийдир. Фақат Жаноб Ҳақ боқийдир! У ягонадир, шериги, тенги, ўхшаши йўқдир! Сиғиниш фақат Унгадир! Туғилмади, туғмади. Аввал келиб-кетганларда бизга ибрат бўладиган нарсалар кўпдир. Ўлим ирмоғининг кирадиган ерлари бор, аммо чиқадиган жойи йўқ. Катта-кичик – ҳамма кўчиб кетади. Кетганлар қайтиб келмайди. Жазм этдимки, ҳаммага бўлган менга ҳам бўлади!\nХотибнинг оташин сўзларини эътибор билан тинглаётган оломон орасида уларга ўхшамаган икки киши бор эди. Бири – аминлиги, ростгўйлиги, ҳалоллиги билан бутун Маккада ном чиқарган Муҳаммад ибн Абдуллоҳ бўлса, иккинчиси – Қурайш ашрофлари ичида қон даъвосида тортишганларга ҳакамлик қилиб юрувчи бадавлат тожирлардан Абдуллоҳ ибн Абу Куҳофа эдилар. Биринчиси келажакда Қусс ибн Соида ҳозир башоратини эълон қилаётган Аллоҳнинг охирги пайғамбари рутбасига мушарраф бўлишларини, иккинчиси эса ана шу Расулуллоҳ соллаллоҳу алайҳи васалламнинг энг яқин дўсти, вазири, у зотдан кейин Ислом давлатининг биринчи халифаси бўлишларини ҳали билмасдилар. Жаброил алайҳиссалом Аллоҳ таолонинг сўнгги элчисига илоҳий ваҳий келтиришига, Хиро ғоридан инсониятга қарата «Ўқи, яратган Парвардигоринг номи билан ўқи!» деган амрлар янграшига ҳали бироз вақт бор эди.\n16:37 / 21.04.2017 2731\nҲазрати Абу Бакр (1-қисм)\n16:38 / 21.04.2017 5385\n2198 21:59 / 20.04.2017\nҲазрати Абу Бакр (7-қисм)\nСОЛИҲ САЛАФЛАР ИБРАТИСАҲОБАЛАР САЙЙИДИАбу Бакр Сиддиқ розияллоҳу анҳу ҳаётларидан лавҳалар.Сафарнинг оғир йўллари,7қисмПайғамбаримиз алайҳиссалом ва Абу Бакр давоми...\n2363 16:33 / 21.04.2017\nМуҳаммад соллаллоҳу алайҳи васалламга пайғамбарлик келганига олти йил тўлиб, еттинчи йилга ўтаётган бир пайт эди. Мушрикларнинг Расулуллоҳ соллаллоҳу алайҳи давоми...\n1978 19:49 / 21.04.2017\n2257 16:51 / 20.04.2017\n40317 11:58 / 10.10.2018\n52132 11:56 / 10.10.2018\n2746 09:35 / 18 апрель


Руслар аслида ким? « Ўзбекистон Халқ Ҳаракати\nРуслар аслида ким?\n21 May 2014 - 20:39\nРоссияликлар қуйидаги 10та фактдан бош торта олишармикин:\n1. Московия деб аталувчи давлатни шоҳ Пётр I 18 асрда, 1721 йилда Россияга айлантирди.\n2. Мокши қабиласи ўзларининг дарёсини Москва деб аташган, уларнинг тилида бу сўзнинг таржимаси “ифлос сув” деган маъно беради. Дунёнинг бошқа ҳеч қайси бир тили Москва сўзи маъносини очиб бера олмаган. “Кремль” сўзи эса тепаликдаги истеҳком деган маъно беради.\n3. Ўрта асрларда Европа харитачилари Европа сарҳадларини Русь чегараларидан ўтказишган (Русь – бу ҳозирги Украина ҳудуди!!!) Московия – ҳар доим Ўрданинг таркибий қисми бўлиб келган фин халқларидан иборат улус ва шунинг учун ҳам Европа уни ҳақли равишда Осиёга киритган.\n4. Московия (Россия) 1700 йилга қадар, Олтин Ўрданинг ҳуқуқий вориси бўлган Қирим хонига, ўз ХЎЖАЙИНИГА ва ЭГАСИГА ўлпон тўлаган (!!!!!!!!!!!!!!!!!!!!!!!!!!!!!!!!!!!!!!!!!!!). Московия шоҳи Қирим элчисини ергача таъзим қилиб кутиб олган, уни ўз отига миндириб, ўзи пиёда отнинг юганини тутганича элчини от билан Кремлга етаклаб борган, элчини ўз тахтига ўтқазган ва ўзи унинг қаршисида тиз чўккан ҳолда турган!?\n5. 1610 йилда, Московияда Борис Годунов (мирза Гудун) билан Чингизийлар династияси якун топган ва тахтга финларнинг Кобила уруғидан бўлган Алексей Кошкани чиқаришди. Қасамиёд маросимида эса Черков унга Романов фамилиясини берди, гўёки Московияни бошқариш учун Римдан келган маъносида!\n6. Екатерина иккинчи 1795 йилда охирги мустақил Русь давлати – Буюк Литва князлиги (Белорусия ҳудуди) истило қилинганидан сўнг ўз фармойиши билан Московиянинг фин-угор қабиласини қандайдир “великоросса”лар, украинларни эса – соф руслар – “малоросса”лар деб аташни буюрди!\n7. Московия ва Украинанинг бирлашиши ҳақидаги гўёки Б.Хмельницкий ва Шоҳ А.Романов томонидан имзоланган шартноманинг асл нусхасини ҳеч ким ва ҳеч қачон кўрмаган!?\n8. Бир неча юз йиллардан бери Московия археологлари Куликова жангининг ҳақиқатлигини тасдиқловчи артефактларни излашади, бироқ ҳалигача ҳеч қандай натижа йўқ. Фақат ҳамманинг оғзида Д.Донскийнинг Мамай устидан ғалабаси ҳақидаги уйдирма!?\n9. Россиянинг Псков, Новогород, Смоленск вилоятлари – собиқ славян-рус князликлари бўлиб Московия-Ўрда уларни 1462, 1478 ва 1654 йилларда истило қилиб олмагунча фин-угор Московияга ҳеч қандай алоқаси бўлмаган. Россия Федерациясининг (Московиянинг) бошқа вилоятларида ҳеч қачон славян қабилалари ва халқлари яшамаган.\n10. Олтин Ўрда ва унинг вассали – Московия – бу ўз халқини ҳар доим қулликда сақлаб келган дунёдаги ягона давлат. Айнан мана шунинг ўзи табиий қазилмаларга бой бўлган Московиянинг табиий қазилма бойликлари танқис бўлган европа давлатларига нисбатан абадий қолоқлигини изоҳлайди. Чунки эркин инсонларнинг меҳнат самарадорлиги ҳамма вақт қулларникидан юқоридир.


АҚШнинг Бруклин шаҳарчасида ўзбекистонлик 2 яшар қизалоқ чўкиб, нобуд бўлди\nЎтган шанба куни Нью Йоркнинг Бруклин шаҳарчасидаги боғ кўлида асли ўзбекистонлик икки ёшли қизалоқ чўкиб, нобуд бўлди.\nБиБиСининг Америкадаги "Ватандош" веб сайтига таяниб, хабар қилишича, воқеа 5 июл куни содир бўлган.\nХабарда айтилишича, қизалоқнинг жасади кўлдан топилишидан аввал у йўқолиб қолган. Исми Рухшона, деб келтирилаётган қизчанинг ота-онаси 2010 йилдан бери АҚШда меҳнат муҳожирлигида бўлган. Унинг отаси АҚШнинг энг йирик шаҳрида такси ҳайдовчиси бўлиб ишлган.\nМаълум бўлишича, фожиа юз берган пайтда Рухшонанинг ота-онаси дўстлари билан паркка дам олгани чиққан бўлган.\nРухшона билан бирга яна бир болачанинг йўқолгани маълум бўлгач, маҳаллий полиция зудлик билан қидирув ишларини уюштирган. Натижада қизалоқ билан йўқолиб қолган 4 ёшли бола кийимлари хўл ҳолатда топилган, лекин Рухшонанинг жонсиз танаси кўлдан топилган.


Уяли алоқа операторини алмаштирган австралиялик кишидан 170 минг доллар талаб қилинди\n17:45 / 10.10.2016\nАвстралиянинг Квинсленд штатида истиқомат қилувчи киши уяли алоқа операторини ўзгартиришга қарор қилганидан сўнг унга 170 минг Австралия доллари (тахминан 129 минг АҚШ доллари) ҳисобини тақдим этишди. Бу ҳақида 10 октябрда The Sydney Morning Herald нашри маълум қилди.\nМанбага кўра, Маррей Клод дастлаб Telstra телекоммуникация компанияси билан уй интернети ва уяли алоқа хизматларини тақдим қилишга доир шартнома имзолаган. Бироқ фирма тақдим қилган интернетга уланиш тезлиги ҳаддан зиёд пастлиги туфайли Австралия фуқароси провайдерни ўзгартиришга қарор қилган.\nКлод ўзининг аввалги рақамини сақлаган ҳолатда бошқа оператор билан шартнома тузмоқчи бўлганида қарз сабабли Telstra'дан рад жавобини олган. Клоднинг сўзларига кўра, у барча тўловларни ўз вақтида амалга оширган. Фирма вакилининг таъкидлашича, компания мазкур иш юзасидан тергов иши олиб борган, бироқ ҳозирча бу қарз сабабини аниқлашга муваффақ бўлмаган.\nУй жой олди-сотдисида қарз йўқлиги ҳақида фуқароларнинг маълумот олиши босқичма-босқич тўхтатилади\n15:52 / 09.04.2018


“Хавфли журналистика” деган китобда Ғайрат Бобожоновга қарши маҳаллий мулозимлар қилган тазйиқлар силсиласи батафсил акс этган. ББСнинг “Нюс найт” дастури учун Хоразмда мажбурий меҳнат ҳақида лавҳа суратга олган. “Очиқ Осиë”, “Франс 4” канали, “Немис тўлқини”¸ “Озодлик” каби ОАВЛар билан ҳамкорлик қилган Ғайрат Бобожонов сўз эркинлиги душмани бўлган маҳаллий мулозимлар тазйиғига учради. Унинг уйини тортиб олишди.\nУрганч тумани суди журналистлар Шуҳрат, Қудрат ва Ғайрат Бобожоновларнинг Урганч туманидаги уйларини мусодара қилиш қарорини ўз кучида қолдириши ортидан 2018 йилнинг 5 декабрь куни журналистларнинг адвокати суд ҳужжатларини назорат тартибида қайта кўриб чиқиш юзасидан Ўзбекистон Олий судига мурожаат қилган эди. Ҳозир Стокгольмда истиқомат қиладиган Қудрат Бобожон буни ўзи бош муҳаррир бўлган “Элтуз” нашрида МХХ ва ДХХ қилмишлари акс этган туркум мақолалар ортидан қилинган сиëсий ўч олиш деб ҳисоблайди.


Ҳақиқатдан ҳам, рўзанинг фазилатлари битмас туганмас хазина каби, бу ҳақида қанча гапирмайлик, янада ортиб бораверади. Муҳими, имкониятлар фаслида – муборак Рамазон ойида беқиёс онлардан фойдаланиб қолайлик. Рамазоннинг кунлари ғанимат, у жуда тез ўтиб бормоқда. Шукрки, юртимизда ушбу ойни муносиб ўткизиш учун кўпгина шароитлар яратилган. Мусулмонлар ўз ибодатини эмин-эркин адо этмоқдалар. Уламоларимиз томонидан оммавий ахборот воситалари ва ижтимоий тармоқларда бир-биридан долзарб мавзуларда суҳбатлар уюштирилмоқда, юртдошларимиз ўз саволларига жавоб олишмоқда. Албатта, буларнинг барчаси бизларга берилган бебаҳо неъматдир.\nюрти мудири ўринбосари А.Ғаниев


Коронавирусга чалинганлар сони 150 минг нафардан ошди\n21 май 2022, Тошкент вақти: 15:06\n23 август куни 321 нафар кишида пневмония аниқланди.\nЎзбекистонда 23 август куни 807 кишида коронавирус инфекцияси қайд этилди. Бу билан вирусга чалинганлар сони 150 минг 683 нафарга етди.\nБеморлардан 143 395 нафари тузалди ва соғайиш кўрсаткичи 95 фоизни ташкил этмоқда.\nСоғлиқни сақлаш вазирлигининг билдиришича, сўнгги бир сутка ичида коронавирусга чалинган 7 нафар бемор вафот этди. Бу билан касалликдан вафот этганлар сони расман 1035 нафарни ташкил қилди.\n23 август куни 321 нафар кишида пневмония аниқланиб, жами беморлар сони 21434 нафарга етди. Кеча уларнинг 332 нафари соғайиб, умумий соғайганлар сони 14003 нафарни ташкил қилмоқда.\nШунингдек, 3 нафар бемор вафот этиб, шу кунгача пневмониядан вафот этганлар сони 148 нафарга етди.


https://t.me/joinchat/AAAAADwt0NGCRoONT4f1_Q . Новости Украины (вчера, сегодня, сейчас) от News-Life (официальный сайт Ньюс-Лайф)\nФото: REUTERS Америкалик сенаторлар АҚШ президенти Дональд Трампни унга импичмент доирасида қўйилаётган барча айбловлар бўйича айбсиз деб топди. Сенаторлар Трампга ҳокимиятни суиистеъмол қилиш ва конгресс олиб борган терговга қаршилик кўрсатиш бўйича қўйилаётган айбловларни кўпчилик овоз билан рад этишди. Биринчи айблов бўйича Трампнинг оқланиши учун 52 сенатор овоз берган, 48 сенатор уни айбдор деб топган. Иккинчи айбловда ҳам 52 сенатор уни айбсиз, 47 сенатор айбдор деб топган. Трампга қарши унинг фақат бир партиядоши – республикачи Митт Ромни қарши овоз берган. Президент айбдор деб топилиши ва лавозимидан четлатилиши учун сенаторлардан учдан икки қисми айблов бандларидан бирига овоз беришлари талаб этилган, аммо бу рўй бермади. Шу тариқа конгрессда импичмент жараёни ўз ниҳоясига етиб, Трамп президент лавозимида қоладиган бўлди. Дональд Трамп импичмент жараёни олиб борилган АҚШнинг учинчи президенти бўлди. Импичмент жараёни биринчи бўлиб олис 1868 йилда АҚШнинг 17-президенти Эндрю Жонсонга қарши ташкиллаштирилган. Бундай жараёнга учраган иккинчи президент 42-президент Билл Клинтон бўлган. Уларнинг иккиси ҳам оқланган. Шунингдек, 1973 йилда 37-президент Ричард Никсонга нисбатан ҳам импичмент жараёни ташкиллаштирилган, бироқ у ўзи истеъфога чиқиб кетган. Трампга нисбатан импичмент жараёни конгресснинг вакиллар палатасида демократлар томонидан 2019 йил 24 сентябрда АҚШ президентининг Украина президенти Владимир Зеленский билан 25 июлдаги илк телефон суҳбати билан боғлиқ ҳолда бошланган. Таъкидланишича, Трамп ўша суҳбат вақтида Зеленскийга босим ўтказиб, уни АҚШнинг собиқ вице-президенти Жо Байден ва унинг ўғли Хантерга қарши тергов бошлашга чақирган. Шу муносабат билан демократлар кўпчиликни ташкил қилувчи вакиллар палатаси Трампга ҳокимиятни суиистеъмол қилиш ва конгрессга қаршилик кўрсатиш бўйича иккита айблов билдирган. Иш жорий йил январда юқори палата – сенатга суд жараёни ўтказиш учун топширилган. Сенатда кўпчиликни Трампнинг партиядошлари - республикачилар ташкил қилгани сабабли унга қарши айбловлар рад этилишига шубҳа йўқ эди.\nВчера, 20:24 Replyua.net\nВчера, 19:14 ИА «Свободная трибуна»


Қонун устуворлигини таъминлаш ва суд-ҳуқуқ тизимини янада ислоҳ қилиш йўналишида қандай ишлар амалга оширилди?\n19:23 / 21.04.2017\n21 апрель куни Тошкент шаҳрида бўлиб ўтган "Ҳаракатлар сарҳисоби: 2017 йил 1-чорак якунлари" анжуманида бир қатор вазирлик ва идоралар вакиллари шу кунга қадар ўз йўналишларида Стратегия бўйича амалга оширилган ишлар бўйича ҳисобот беришди. Хусусан Қонун устуворлигини таъминлаш ва суд-ҳуқуқ тизимини янада ислоҳ қилиш йўналишида қандай ишлар амалга оширилгани маълум қилинди:\nҚонун ҳужжатларини тарқатиш тизими тубдан такомиллаштирилди;\nСуд тизимини янада ислоҳ этиш орқали бир қатор муҳим қонун ҳужжатилари қабул қилинди. Хусусан, судьялик лавозимида бўлишнинг илк маротаба 5 йиллик, навбатдаги 10 йиллик муддатга ва судьялик лавозимида бўлишнинг муддатсиз даврига муайян тартибда тайинланиши ёки сайланиши белгиланди;\nСуд ҳокимияти мустақиллигининг конституциявий тамойилга риоя этилишини таъминлашга кўмаклашадиган Судьялар олий кенгаши ташкил этилди. Судларни янада ихтисослаштириш, суд аппаратини мустаҳкамлаш, шу жумладан хўжалик судлари тизимида минтақавий апелляция судларини ташкил этиш мақсадида Ўзбекистон Республикаси Президентининг фармони билан 71 та туманлараро туман (шаҳар) иқтисодий судлари ташкил этилиши белгиланди;\nФуқароларнинг ҳуқуқ ва эркинликларини ишончли ҳимоя қилиш кафолатларини таъминлаш мақсадида 27 та ҳуқуқни муҳофаза қилувчи ва назорат органлари раҳбарларининг виртуал қабулхоналари ташкил этилди;\nМаъмурий, жиноят, фуқаролик ва хўжалик қонунчилигини такомиллаштириш орқали озодликдан маҳрум қилиш билан боғлиқ бўлмаган муқобил жазо турларини қўллаш кўлами кенгайтирилди. Жумладан, ижтимоий фойдали меҳнатга жалб этиш орқали тарбиявий таъсир кўрсатиш чораларини кучайтиришга қаратилган "мажбурий жамоат ишлари" жиноий жазоси киритилди;\nҚонунчиликка киритилган ўзгариш ва қўшимчаларга мувофиқ, фуқаролик иши бўйича суд қарорини назорат тартибида қайта кўриб чиқиш муддати 3 йилдан 1 йилга қисқартирилиши белгиланди.\nҳисобот қонунчилик Ҳаракатлар стратегияси\nВилоят ва туман ҳокимларининг ваколатларига ўзгаришлар киритилади\nТуризмни жадал ривожлантириш чора-тадбирлари белгилаб олинмоқда\nЎзбекистон Жаҳон савдо ташкилотига аъзо сифатида кириш юзасидан музокараларни фаоллаштиради\nТадбиркорларга кўрсатилаётган хизматлар ҳамда бюджет халқ учун очиқ ва ошкора бўлади\nИчки бозорда нархлар кескин ошишининг олдини олиш учун комплекс Дастур қабул қилинади